sagorsarker/bangla-wikipedia huggingface dataset:
মোহাম্মদ আবদুল কুদ্দুস

মো. আবদুল কুদ্দুস (জন্ম: অজানা - মৃত্যু: ২০০২) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে। 
মো. আবদুল কুদ্দুসের জন্ম নারায়ণগঞ্জ জেলার বন্দর উপজেলার দক্ষিণ লক্ষ্মণখোলা গ্রামে। তার বাবার নাম ইয়াদ আলী বেপারি এবং মায়ের নাম মহিতুন নেছা। তার স্ত্রীর নাম গোলেছা বেগম। তাদের ছয় ছেলে ও এক মেয়ে।
মো. আবদুল কুদ্দুস চাকরি করতেন পাকিস্তান সেনাবাহিনীতে। ১৯৭১ সালে কর্মরত ছিলেন তৃতীয় ইস্ট বেঙ্গল রেজিমেন্টের আলফা (এ) কোম্পানিতে। রেজিমেন্টের অবস্থান ছিল সৈয়দপুর সেনানিবাসে। মার্চ মাসে সম্ভাব্য ভারতীয় আগ্রাসনের কথা বলে তাদের সেনানিবাসের বাইরে মোতায়েন করা হয়। তিনি দিনাজপুর জেলার পার্বতীপুরে মোতায়েন ছিলেন। তাদের কোম্পানির অধিনায়ক ছিল অবাঙালি। মুক্তিযুদ্ধ শুরু হলে তারা বাঙালী সিনিয়র জেসিওর নেতৃত্বে ঝাঁপিয়ে পড়েন যুদ্ধে। পার্বতীপুরে পাকিস্তান সেনাবাহিনীকে তারা অ্যাম্বুশ করেন। তাদের আক্রমণে পাকিস্তান সেনাবাহিনীর ব্যাপক ক্ষয়ক্ষতি হয়। প্রতিরোধযুদ্ধ শেষে ভারতে যান।
১৯৭১ সালের ৩১ জুলাই জামালপুরের দেওয়ানগঞ্জ উপজেলার অন্তর্গত বাহাদুরাবাদ ঘাটে ছিলো নৌবন্দর। অবস্থান যমুনা নদীর পূর্ব পারে। একসময় দেশের পূর্বাঞ্চল, বিশেষত ঢাকার সঙ্গে উত্তরাঞ্চলের রেল যোগাযোগ রক্ষায় ওই ঘাটের গুরুত্ব ছিল অপরিসীম। ১৯৭১ সালে সেখানে ছিল পাকিস্তান সেনাবাহিনীর ঘাঁটি। প্রতিরক্ষায় নিয়োজিত ছিল ৩১ বালুচ রেজিমেন্ট। এ ছাড়া সহযোগী হিসেবে ছিল ইপিসিএএফ। ঘাটে তখন পাঁচটি জেটি ছিল। এর মধ্যে দুটি যাত্রীবাহী স্টিমার, দুটি সামরিক যানবাহন-রেল ওয়াগন-তেলের ট্যাংকার এবং একটি সি-ট্রাক, লঞ্চ ও সামরিক (আর্টিলারিসহ) মালামাল পারাপারের কাজে ব্যবহূত হতো। এ ছাড়া সেখানে ছিল রেলওয়ের ওয়ার্কশপ, পাওয়ার হাউস ও অন্যান্য স্থাপনা। সেদিন মুক্তিযোদ্ধাদের আক্রমণে বেশির ভাগ পাকিস্তানি সেনা ও ইপিসিএএফ নিহত হয়। জেটি, স্টিমার, কয়েকটি রেলবগি ও ওয়াগন এবং অন্যান্য স্থাপনা পুরোপুরি ধ্বংস বা ক্ষতিগ্রস্ত হয়। মো. আবদুল কুদ্দুসসহ একদল মুক্তিযোদ্ধা গোপনে এসেছেন বাংলাদেশের ভেতরে। তাদের অবস্থান ভারত-বাংলাদেশ সীমান্ত থেকে প্রায় ২৫ মাইল দূরে। তারা বেশির ভাগ নিয়মিত মুক্তিবাহিনীর (তৃতীয় ইস্ট বেঙ্গল রেজিমেন্ট) সদস্য। কয়েকটি উপদলে (প্লাটুন) বিভক্ত। একটি উপদলের নেতৃত্বে তিনি। তাদের কাছে আছে রকেট লঞ্চার, আরআর (রিকোয়েললেস রাইফেল) ও অন্যান্য অস্ত্র। একদিন রাতে তারা সবাই গোপন অবস্থান থেকে বেরিয়ে পড়েন। পূর্ব পরিকল্পনা অনুযায়ী, মো. আবদুল কুদ্দুস তার দল নিয়ে অবস্থান নেন আক্রমণস্থলের অদূরে একটি সেতুর কাছে। তার ওপর দায়িত্ব তাদের মূল আক্রমণকারী দলের নিরাপত্তা প্রদান এবং আক্রমণ চলাকালে আক্রান্ত পাকিস্তানি সেনাদের জন্য যাতে কোনো সাহায্য (রিইনফোর্সমেন্ট) যেতে না পারে তা নিশ্চিত করা। মুক্তিযোদ্ধাদের মূল আক্রমণকারী দল নির্ধারিত সময়েই আক্রমণ চালায়। তাদের প্রথম রকেটের নির্ভুল আঘাতেই সেখানকার জেনারেটর অকেজো এবং সঙ্গে সঙ্গে গোটা এলাকা অন্ধকার হয়ে যায়। আচমকা আক্রমণে পাকিস্তানি সেনারা হকচকিত।
তবে কিছুক্ষণের মধ্যেই নিজেদের গুছিয়ে পাকিস্তানি সেনারাও পাল্টা আক্রমণ শুরু করে। কিন্তু তাদের শেষরক্ষা হয়নি। প্রচণ্ড আক্রমণে ছিন্নভিন্ন পাকিস্তানি সেনা ও রাজাকাররা বাঁচার জন্য কয়েকজন সেতু এলাকা দিয়ে পালিয়ে যাওয়ার চেষ্টা করে। তখন মো. আবদুল কুদ্দুসের দলের আক্রমণে তারা বেশির ভাগ নিহত হয়।
লবঙ্গ

লবঙ্গ ("Syzygium aromaticum", অন্য নাম "Eugenia aromaticum" or "Eugenia caryophyllata") এক প্রকারের মসলা। লবঙ্গ গাছের ফুলের কুঁড়িকে শুকিয়ে লবঙ্গ মসলাটি তৈরি করা হয়। খাদ্যদ্রব্যে মসলা হিসাবে এটি ব্যবহার করা হয়। লবঙ্গের আদি বাস ইন্দোনেশিয়ায়, তবে বর্তমানে এটি পৃথিবীর সর্বত্র ব্যবহৃত হয়। জাঞ্জিবার, ইন্দোনেশিয়া ও মাদাগাস্কারে লবঙ্গ চাষ করা হয়। এছাড়া দক্ষিণ এশিয়ার বাংলাদেশ, ভারত, পাকিস্তান ও শ্রীলংকাতেও লবঙ্গের চাষ হয়ে থাকে।
FAO এর ২০০৫ সালের উপাত্ত অনুসারে ইন্দোনেশিয়াতে পৃথিবীর ৮০% লবঙ্গ উৎপাদিত হয়। দ্বিতীয় ও তৃতীয় স্থানে রয়েছে যথাক্রমে মাদাগাস্কার ও তাঞ্জানিয়া।
লবঙ্গকে আস্ত অথবা গুঁড়া অবস্থায় রান্নায় ব্যবহার করা হয়। এর গন্ধ কড়া বলে অল্প পরিমাণে দিলেই চলে। ইউরোপ ও এশিয়া মহাদেশের প্রায় সব দেশেই এর ব্যবহার বিদ্যমান। ইন্দোনেশিয়াতে ক্রেটেক নামের সিগারেটে সুগন্ধি হিসাবে লবঙ্গ ব্যবহার করা হয়। চীনা ও জাপানীরা ধুপ হিসাবে লবঙ্গ ব্যবহার করে থাকে।
ভারতীয় উপমহাদেশের খাদ্যে দীর্ঘকাল ধরে লবঙ্গ ব্যবহার করা হয়ে আসছে। মেক্সিকোর খাদ্যেও এর ব্যবহার রয়েছে। এসব এলাকায় জিরা ও দারুচিনির সাথে লবঙ্গকে ব্যবহার করা হয়। 
লবঙ্গের সুগন্ধের মূল কারণ "ইউজেনল" (Eugenol) নামের যৌগ। এটি লবঙ্গ থেকে প্রাপ্ত তেলের মূল উপাদান, এবং এই তেলের প্রায় ৭২-৯০% অংশ জুড়ে ইউজেনল বিদ্যমান। এই যৌগটির জীবাণুনাশক এবং বেদনানাশক গুণ রয়েছে। লবঙ্গের তেলের অন্যান্য গুরুত্বপূর্ণ উপাদান হলো অ্যাসিটাইল ইউজেনল, বেটা-ক্যারোফাইলিন, ভ্যানিলিন, ক্র্যাটেগলিক অ্যাসিড, ট্যানিন, গ্যালোট্যানিক অ্যাসিড, মিথাইল স্যালিসাইলেট, ফ্ল্যাভানয়েড, ইউজেনিন, র‌্যাম্নেটিন, ইউজেনটিন, ট্রি-টেরপেনয়েড, ক্লিনোলিক অ্যাসিড, স্টিগ্মাস্টেরল, সেস্কুইটার্পিন।
চেকোস্লোভাকিয়া

চেকোশ্লোভাকিয়া (Czecho-Slovakia (; চেক এবং , "Česko-Slovensko") ১৯১৮ সালের অক্টোবর থেকে ১৯৯২ সাল পর্যন্ত সার্বভৌম রাষ্ট্র হিসেবে অস্তিত্বশীল ছিল। ১৯৯৩ সালে এই রাষ্ট্র বিভক্ত হয়ে চেক প্রজাতন্ত্র ও স্লোভাকিয়া নামক দুটি রাষ্ট্র গঠিত হয়।
কন্সতান্তিন এদুয়ার্দোভিচ সিওলকোভস্কি

কন্সতান্তিন এদুয়ার্দোভিচ সিওলকোভস্কি () (১৭ই সেপ্টেম্বর, ১৮৫৭ - ১৯শে সেপ্টেম্বর, ১৯৩৫) পোলীয় বংশোদ্ভূত সোভিয়েত রকেট বিজ্ঞানী। তিনি নভশ্চরণ তত্ত্বের অগ্রদূতদের মধ্যে অন্যতম। তার জীবনের অধিকাংশ সময় কেটেছে মস্কো শহর থেকে ২০০ কিমি দূরে অবস্থিত কালুগার বাইরে একটি কাঠের বাড়িতে।
যোগেন্দ্রনাথ গুপ্ত

যোগেন্দ্রনাথ গুপ্ত (জন্ম: ২২ মার্চ ১৮৮৩ - মৃত্যূ: মে, ১৯৬৫) একজন সাহিত্যিক এবং গবেষক। তিনি বাংলা ভাষায় প্রথম বিয়োগান্তক বা ট্র্যাডেজি নাটক "কীর্তিবিলাস" রচনা করেন। "শিশুভারতী" নামের বিখ্যাত কোষগ্রন্থের সম্পাদনা তার উল্লেখযোগ্য কীর্তি। তিনি "কৈশোরক" পত্রিকার সম্পাদক ছিলেন। তার রচিত "বাংলার ডাকাত" বইখানি উল্লেখযোগ্য। ইতিহাস ও সাহিত্যের বিভিন্ন বিভাগে তার গবেষণামূলক অবদান স্মরণীয়।
যোগেন্দ্রনাথ গুপ্ত বর্তমান বাংলাদেশের ঢাকার মূলচরের নিবাসী ছিলেন। মাতা মোক্ষদাসুন্দরী।
যোগেন্দ্রনাথ অল্পবয়সেই সাহিত্যচর্চা শুরু করেন। ১০০টিরও বেশি বই লেখেন। ইতিহাস ও সাহিত্যের বিভিন্ন বিভাগে তার গবেষণামূলক অবদান বিশেষভাবে স্মরণীয়। তিনি "বিশ্বের ইতিহাস" ২১ খণ্ডে রচনা করেছিলেন। তার রচিত গ্রন্থের মধ্যে উল্লেখযোগ্য হল -
রবার্ট এইচ. গডার্ড

রবার্ট হাচিংস গডার্ড (ইংরেজি ভাষায়: Robert Hutchings Goddard) (৫ই অক্টোবর, ১৮৮২ - ১০ই আগস্ট, ১৯৪৫) মার্কিন অধ্যাপক ও বিজ্ঞানী যিনি ছিলেন তরল জ্বালানি চালিত নিয়ন্ত্রণযোগ্য রকেট উদ্ভাবনের অগ্রদূত। ১৯২৬ সালের ১৬ই মার্চ তিনিই প্রথম তরল জ্বালানি চালিত রকেট উৎক্ষেপণ করেন। ১৯৩০ থেকে ১৯৩৫ সাল পর্যন্ত যে রকেটগুলো উৎক্ষেপণ করেন সেগুলোর মধ্যে কোন কোনটির সর্বোচ্চ বেগ ছিল ৮৮৫ কিমি/ঘণ্টা (৫৫০ মাইল/ঘণ্টা)। তার আবিষ্কার এক নতুন বিপ্লবের জন্ম দিলেও, কিছু তত্ত্বের কারণে তাকে যথষ্ট দুর্ভোগ পোহাতে হয়েছে। জীবদ্দশায় খুব বেশি সমর্থন বা স্বীকৃতি পাননি। কিন্তু এখন তাকে আধুনিক রকেটবিদ্যার জনকদের একজন হিসেবে গণ্য করা হয়।
হের্মান ওবের্ট

হের্মান ওবের্ট () (২৫শে জুন, ১৮৯৪ - ২৮শে ডিসেম্বর, ১৯৮৯) প্রাক্তন অস্ট্রো-হাঙ্গেরীয় সাম্রাজ্যে (বর্তমান রোমানিয়া) জন্ম নেওয়া জার্মান বংশোদ্ভূত পদার্থবিজ্ঞানী। রাশিয়ার কন্‌স্তান্তিন ৎসিওলকোভ্‌স্কি ও যুক্তরাষ্ট্রের রবার্ট গডার্ডের সাথে তাকেও রকেটবিদ্যা ও নভোশ্চরণবিদ্যার অন্যতম জনক হিসেবে গণ্য করা হয়। তারা তিনজন কখনও সক্রিয়ভাবে একসাথে কাজ করেননি, এর বদলে প্রত্যেকেই স্বাধীনভাবে কাজ করেছেন। তাদের প্রত্যেকের অবদানই তাই স্বয়ংসম্পূর্ণ ছিল।
এনজিসি ৩৬০৩

এনজিসি ৩৬০৩ (ইংরেজি ভাষায়: NGC 3603) এক বিশাল এইচ ২ অঞ্চল যা আকাশগঙ্গার ক্যারিনা নামক কুণ্ডলাকার বাহুতে অবস্থিত। এই অঞ্চল আমাদের সৌরজগৎ থেকে ২০,০০০ আলোকবর্ষ দূরে অভস্থিত। ১৮৩৪ সালে জন হার্শেল এটা আবিষ্কার করেন। এই অঞ্চলে একটা মুক্ত স্তবক (ছবির কেন্দ্রে) আছে যাতে প্রায় ২০০০টি উজ্জ্বল তারাও আছে। এই তারার প্রতিটিই আমাদের সূর্য থেকে অনেক বড় ও উজ্জ্বল। এর আরেকটি বিশিষ্টতা হচ্ছে, আমাদের ছায়াপথে এটাই একমাত্র বিশাল এইচ ২ অঞ্চল যা দৃশ্যমান আলোর তরঙ্গদৈর্ঘ্যে দেখা যায়।
এনজিসি ৩৬০৩ কে দুরবিনে খুব ছোট ও সাধারণ মনে হয়, অনেকটা নীহারিকার মত। আন্তঃনাক্ষত্রিক বিশোষণের কারণে অবশ্য তাতে একটু হলুদাভ আভা থাকে। ১৯৬০-এর দশকে রেডিও জ্যোতির্বিজ্ঞানের উন্নয়নের পর দেখা যায় এই অঞ্চল রেডিও তরঙ্গের খুব শক্তিশালী উৎস। পরবর্তীতে পর্যবেক্ষণের মাধ্যমে বিভিন্ন ছায়াপথে "স্টারবার্স্ট" নামে বিশেষ অঞ্চলে সন্ধান মিলেছে যেখানে বিপুল হারে তারার জন্ম প্রক্রিয়া চলে। কোন কোন ছায়াপথের পুরোটাই এমন স্টারবার্স্ট অঞ্চল বলে প্রমাণ পাওয়া গেছে। এনজিসি ৩৬০৩ এমনই এক স্টারবার্স্ট অঞ্চল।
১৯৮৭ সালে বৃহৎ ম্যাজেলানীয় মেঘে একটা অতিনবতারা প্রত্যক্ষ করা হয় যার নাম এসএন ১৯৮৭এ। কৃত্রিম উপগ্রহে স্থাপিত দুরবিনের মাধ্যমে এই অতিনবতারাকেই প্রথম নিবিঢ়ভাবে পর্যবেক্ষণ করা সম্ভব হয়েছিল। এই পর্যবেক্ষণ থেকে দেখা যায়, মূল বিস্ফোরণের আগে এর থেকে কিছু পদার্থ বিক্ষিপ্তভাবে মহাকাশে ছড়িয়ে পড়েছিল। এনজিসি ৩৬০৩ অঞ্চলের একটি তারা ঠিক একইভাবে তার কিছু পদার্থ মহাকাশে ছড়িয়ে দিয়েছে বলে প্রমাণ মিলেছে। এই তারার নাম শের ২৫। অতিনবতারার সাথে মিল অঞ্চলটি সম্পর্কে বিজ্ঞানীদের উৎসাহ বাড়িয়ে দিয়েছে।
সাপ্তাহিক বর্তমান

সাপ্তাহিক বর্তমান কলকাতা থেকে প্রচারিত একটি জনপ্রিয় পারিবারিক সাপ্তাহিক পত্রিকা। বর্তমান পত্রিকাগোষ্ঠী কর্তৃক প্রতি শুক্রবার এটি প্রকাশিত হয়ে থাকে। প্রখ্যাত সাংবাদিক বরুণ সেনগুপ্ত এই পত্রিকার প্রতিষ্ঠাতা ও প্রথম সম্পাদক।
ইতিহাস<br>
সাপ্তাহিক বর্তমান প্রথম প্রকাশিত হয় ১৯৮৭ সালে। আর এন আই নং ৪৮০৪৯/৮৮। বর্তমান সম্পাদক তাপসী দাস।
সাপ্তাহিক বর্তমান পত্রিকায় লেখা পাঠানোর নিয়ম<br>
প্রিন্ট বা সোস্যাল মিডিয়ায় প্রকাশিত হয়েছে এমন লেখা গ্রহণ করা হয় না। লেখা পাঠানোর পর ৬ মাস অপেক্ষা করবেন। ডাকযোগ ছাড়া ইমেলেও লেখা পাঠাতে পারেন...আরও
আবলুস (উদ্ভিদ)

আবলুস (ইংরেজি নাম ebony) একধরনের কাষ্টল গাছ। এর কাঠের রঙ কালো। আবলুস কাঠের ঘনত্ব জলের থেকেও বেশি। তাই জলে ডুবে যায়। জলে ডুবে যায় এরকম কাঠের সংখ্যা খুব বেশি নেই। এই কাঠের গঠনবিন্যাস সূক্ষ্ম এবং মসৃন ভাবে পলিশ করা সম্ভব বলে অলঙ্কারিক কাজে এই কাঠের ব্যবহার রয়েছে।
আবলুস কাঠের ব্যবহারের দীর্ঘ ইতিহাস রয়েছে। প্রাচীন মিশরীয় সমাধিগুলিতে খোদাই করা আবলুস কাঠের টুকরো পাওয়া গেছে।
আবলুস গাছের আদি নিবাস দক্ষিণ ভারত এবং শ্রীলঙ্কা । মধ্যম আকারের চিরহরিৎ এই কাষ্টল বৃক্ষের পাতা ৬-১৫ সেন্টিমিটার লম্বা এবং ৩-৫ সেন্টিমিটার চওড়া হয়ে থাকে। এর ফল জামের মত, ব্যাস প্রায় ২ সেন্টিমিটার। বৃদ্ধির হার ধীর। শুষ্ক মধ্যম আবহাওয়াবিশিষ্ট অঞ্চলে এই গাছ জন্মে।
মানব বিবর্তনের কালপঞ্জি

মানব বিবর্তনের কালপঞ্জি মূলত আধুনিক মানব প্রজাতি, "হোমো স্যাপিয়েন্সের" জীবনের ইতিহাস জুড়ে বিবর্তনীয় বংশের প্রধান ঘটনাগুলিকে রূপরেখা দেয়, যা প্রায় ৪ বিলিয়ন বছর আগে "এইচ. স্যাপিয়েন্সের" ("H. sapiens") মধ্যে সাম্প্রতিক বিবর্তন থেকে শেষ হিমবাহকালে এবং তার পরবর্তীকালে শুরু হয়েছিল।
এতে মানব বংশের বিভিন্ন শ্রেণিবিন্যাস সংক্রান্ত সংক্ষিপ্ত ব্যাখ্যা রয়েছে। ফাইলোজেনেটিক নামকরণের নীতির উপর ভিত্তি করে, এই কালপঞ্জি আধুনিক শ্রেণিবিন্যাসে মূলধারার দৃষ্টিভঙ্গি প্রতিফলিত করে;
ফ্রিডরিক জান্ডার

ফ্রিডরিক জান্ডার () (২৩শে আগস্ট, ১৮৮৭ - ২৮শে মার্চ, ১৯৩৩) রুশ সাম্রাজ্য ও সোভিয়েত ইউনিয়নে রকেটবিজ্ঞান ও নভোশ্চরণের বিকাশে অন্যতম অগ্রদূত হিসেবে ভূমিকা রাখেন। রুশ ভাষায় তাকে "Фридрих Артурович Цандер" (ফ্রিদরিখ আর্তুরোভিচ ৎসান্দের) নামে ডাকা হয়, আবার তার নামের লাটভীয় সংস্করণ হচ্ছে "Frīdrihs Canders"। সোভিয়েত ইউনিয়ন থেকে উৎক্ষেপণ করা প্রথম তরল জ্বালানি চালিত রকেটের নকশা করেছেন এই ৎসান্ডার, এই রকেটের নাম জিআইআরডি-এক্স। এই প্রথম রকেট ছাড়াও তিনি মহাকাশ অভিযানের জন্য অনেক তাত্ত্বিক অবদান রেখেছেন।
মার্গারেট আর্চার

মার্গারেট আর্চার ব্রিটিশ সমাজবিজ্ঞানী ১৯৭৩ সাল থেকে ওয়ারয়িক বিশ্ববিদ্যালয়ের সমাজবিজ্ঞান (sociology) বিষযের অধ্যাপনা করছেন। ১৯৬৬ থেকে ১৯৭৩ সাল পর্যন্ত তিনি রিডিং বিশ্ববিদ্যালয়ের (University of Reading) প্রভাষক ছিলেন। আন্তর্জাতিক সমাজ বিজ্ঞান সংঘের (International Sociological Association) ১২ তম বিশ্ব সম্মেলনে (World Congress of Sociology) তিনি এ সংঘের প্রথম নারী প্রেসিডেন্ট নির্বাচিত হন।
টমাস বটোমোর

টমাস বটোমোর () (৮ এপ্রিল ১৯২০ – ৯ ডিসেম্বর ১৯৯২) ছিলেন মার্কসবাদী মতানুসারি ব্রিটিশ সমাজবিজ্ঞানী।
টমাস বটোমোর পেশাগত জীবনে তিনি ছিলেন লন্ডন বিশ্ববিদ্যালয়ের সমাজতত্ত্বের রিডার। তিনি ১৯৫৩ থেকে ১৯৫৯ পর্যন্ত আন্তর্জাতিক সমাজ বিজ্ঞান সংঘের (International Sociological Association) সাধারণ সম্পাদক ছিলেন। তিনি কার্ল মার্কসের কাজগুলোর অনুবাদ এবং ব্যাখ্যা করেন। এর ফলে ১৯৬৩ তে প্রকাশিত হয় "Marx's Early Writings" এবং "Selected Writings in Sociology and Social Philosophy"। তিনি রাষ্ট্রবিজ্ঞান ও সমাজবিজ্ঞান বিষয়ে অসংখ্য জার্নাল সম্পাদনা ও লেখালেখি করেন। এছাড়াও ১৯৮৩ তে "A Dictionary of Marxist Thought" সম্পাদনা করেন। ১৯৯৩ সালে তার মৃত্যুর পর প্রকাশিত হয় তার সম্পাদিত "The Blackwell Dictionary of Twentieth century Social Thought"। বটোমোর ব্রিটিশ শ্রমিক দলের (British Labour Party) সদস্য ছিলেন।
কামারপুকুর

কামারপুকুর হল ভারতের পশ্চিমবঙ্গ রাজ্যের হুগলি জেলার অন্তর্গত আরামবাগ মহকুমার একটি গ্রাম। কামারপুকুরে গোঘাট ২ সমষ্টি উন্নয়ন ব্লকের সদর দফতর অবস্থিত। 
এই গ্রামে ঊনবিংশ শতাব্দীর হিন্দু ধর্মগুরু রামকৃষ্ণ পরমহংসের পৈত্রিক বাড়ি ও জন্মস্থান অবস্থিত। রামকৃষ্ণ পরমহংসের স্ত্রী সারদা দেবীর জন্মস্থান জয়রামবাটী গ্রামও (বাঁকুড়া জেলার অন্তর্গত) কামারপুকুর গ্রামের কাছে অবস্থিত। রামকৃষ্ণ পরমহংসের জন্মস্থান ও পৈতৃক বাড়ি (অধুনা "রামকৃষ্ণ মঠ, কামারপুকুর" নামে রামকৃষ্ণ মঠ ও মিশনের শাখাকেন্দ্র), তার পরিবারের রঘুবীর মন্দির, যুগী শিবমন্দির ও অন্যান্য দ্রষ্টব্য স্থানগুলি এখন হিন্দু ধর্মাবলম্বীদের কাছে তীর্থস্থানের মর্যাদা পায়।
কামারপুকুর গ্রামের আদি নাম সুখলালগঞ্জ। গ্রামের আদি জমিদার সুখলাল গোস্বামীর নামেই এই নাম। সুখলালগঞ্জ, শ্রীপুর, মুকুন্দপুর, মধুবাটী ও কামারপুকুর — এই পাঁচখানি ছোটো গ্রাম পরস্পরের খুব কাছাকাছি অবস্থিত বলে বহুদিন ধরে সকলের কাছে শুধুমাত্র কামারপুকুর গ্রাম নামেই অভিহিত হয়ে আসছে। অনেকের মতে, শ্রীশ্রীরামকৃষ্ণ পরমহংসের ভিক্ষামাতা ধনী কামারিনীর পিতৃকুলের কোনো এক ব্যক্তিকে দিয়ে স্থানীয় শাসনকর্তা মানিকরাজা যে পুকুরটি খনন করিয়েছিলেন, তাকে কামারদের পুষ্করিনী নামে অভিহিত করত। এই নামটি থেকেই কামারপুকুর নামটির উদ্ভব ঘটে। 
বাংলার অন্যান্য গ্রামের মতোই কামারপুকুর গ্রামেও প্রাচীনকালে বহু হিন্দু দেবদেবীর মন্দির প্রতিষ্ঠিত হয়েছিল। মন্দিরের মধ্যে শিবমন্দিরের প্রাধান্য ছিল। শিবরাত্রি, গাজন, হরিবাসর ও হরিনাম সংকীর্তনে গ্রামের লোকের উৎসাহ ছিল সর্বাধিক। তবে বিষ্ণু, কালী, শীতলা, মনসা, বিশালাক্ষী ও ধর্মঠাকুর সমানভাবে পূজা পেতেন। এই ধর্মীয় উদারতার আবহাওয়াতেই শ্রীশ্রীরামকৃষ্ণ পরমহংসের বাল্যকাল অতিবাহিত হয়েছিল।
১৮৩৬ থেকে ১৮৫৩ সাল পর্যন্ত প্রায় সতেরো বছর শ্রীশ্রীরামকৃষ্ণ একাদিক্রমে কামারপুকুরে ছিলেন। পরে দক্ষিণেশ্বরে চলে যান। কিন্তু মাঝেমধ্যেই কামারপুকুরে এসে থাকতেন। সাধনাকালের অন্তে প্রায় প্রতিবছরই চতুর্মাস্য (বর্ষা ও শরৎকাল) তিনি কামারপুকুরে এসে কাটাতেন। ১৮৮০ সালে শেষবার কামারপুকুরে আসেন। সেবার আটমাস কাল এখানে অতিবাহিত করেন।
১৮৮৬ সালের ৭ ফেব্রুয়ারি "শ্রীশ্রীরামকৃষ্ণকথামৃত"-রচয়িতা শ্রীম কামারপুকুর দর্শনে আসেন। শ্রীশ্রীরামকৃষ্ণ তখন অসুস্থ ছিলেন। শ্রীম কামারপুকুর গ্রাম সম্পর্কে লেখেন,
আমি যখন প্রথম কামারপুকুরে যাই, রাস্তার লোক, ক্ষেতের চাষী, সকলকে গিয়া ঠাকুরের কথা জিজ্ঞাসা করিয়াছি, সকলকেই আলিঙ্গন করিতে ইচ্ছা হইত। যেন কত আপন। পশুপক্ষী, বৃক্ষ সকলকে ধন্য মনে হইত। কারণ ইহারা ঠাকুরকে দর্শন ও স্পর্শ করিয়াছে। যিনিই ঠাকুরের কথা বলিয়াছেন, তাঁহাকেই প্রণাম করিয়াছি। ঠাকুর চোখ বদলাইয়া দিয়াছেন কিনা।
শ্রীম কামারপুকুরে গিয়াছিলেন শুনে, শ্রীশ্রীরামকৃষ্ণ খুব খুশি হন। তিনিও শ্রীমর সঙ্গে কামারপুকুরে যাওয়ার ইচ্ছা প্রকাশ করেন। কিন্তু সেই ইচ্ছা পূর্ণ হওয়ার আগেই শ্রীশ্রীরামকৃষ্ণের মহাপ্রয়াণ ঘটে। শ্রীম অবশ্য তারপরেও ৮-৯ বার কামারপুকুরে এসেছিলেন। তিনি কামারপুকুরেই স্থায়ীভাবে বসবাসের কথা চিন্তা করেছিলেন। কিন্তু কামারপুকুরকে 'ম্যালেরিয়ার ডিপো' আখ্যা দিয়ে শ্রীশ্রীমা সারদা দেবী শ্রীমকে কামারপুকুরে বসবাসের অনুমতি দেননি।
শ্রীশ্রীরামকৃষ্ণের মৃত্যুর পর শ্রীশ্রীমা সারদা দেবী অনেক অভাব-অনটন সহ্য করেও কামারপুকুরের পর্ণকুটিরে দীর্ঘকাল কাটিয়েছিলেন। ১৮৮৯ সালে নরেন্দ্রনাথ (স্বামী বিবেকানন্দ) কামারপুকুরে আসেন। স্বামীজী একবার বলেছিলেন, যারা ভাগ্যবান তারাই সেইসব (কামারপুকুরে ঠাকুরের জন্মভূমি) দর্শন করতে পায়। শ্রীশ্রীমা কিছুকাল ভক্ত গিরিশচন্দ্র ঘোষকে নিয়ে এখানে বাস করেন। শ্রীশ্রীরামকৃষ্ণের সকল সন্ন্যাসী ও গৃহী শিষ্যেরাই কামারপুকুর দর্শনে এসেছিলেন।
নিউকাসল আপন টাইন

নিউকাসল আপন টাইন () উত্তর-পূর্ব ইংল্যান্ডের টাইন অ্যান্ড উইয়ার কাউন্টিতে অবস্থিত একটি শহর। টাইন নদীর উত্তর তীরে এই শহর গড়ে উঠেছে।
অতীতে এই স্থানে রোমান সাম্রাজ্যভুক্ত পন্স অ্যালিয়াস নামক শহর অবস্থিত ছিল। প্রথম উইলিয়ামের জ্যেষ্ঠ্য পুত্র দ্বিতীয় ডিউক কর্তৃক ১০৮০ সালে নির্মিত নিউকাসল প্রাসাদ হতে এই শহরের নামকরণ করা হয়েছে। উল ব্যবসা ও কয়লা উত্তোলনের জন্য নিউকাসল আপন ট্যাইন গুরুত্বপূর্ণ শহরে পরিণত হয়। এই শহরে ষোড়শ শতাব্দীতে নির্মিত বন্দর ও জাহাজ নির্মাণ কেন্দ্র তৎকালীন সময়ে পৃথিবীর সর্ববৃহৎ ছিল। পরবর্তীতে এই শিল্প ক্রমেই বন্ধ হয়ে যায়। বর্তমানে উই শহর ইংল্যান্ডের অন্যতম গুরুত্বপূর্ণ ব্যবসায়িক ও সাংস্কৃতিক কেন্দ্র এবং ইউরো নেটওয়ার্কের একটি অংশ। রাত্রিজীবনের জন্য এই শহর প্রসিদ্ধ।
কার্ল ল্যান্ডস্টাইনার

কার্ল ল্যান্ডস্টাইনার () একজন অস্ট্রীয় জীববিজ্ঞানী ও চিকিৎসক। তিনি আমেরিকার বিখ্যাত রকাফেলার ইনস্টিটিউটে গবেষণা করতেন।
১৮৬৮ সালে।
১৯০০ সালে তিনি প্রধান ব্লাড গ্রুপসমূহ আবিষ্কার করেন ।
১৯৩০ সালে রক্তের গ্রুপ আবিষ্কার করার জন্য চিকিৎসাশাস্ত্রে নোবেল পুরস্কার লাভ করেন।
১৯৪৩ সালে
জন ম্যাককেইন

জন সিডনি ম্যাককেইন () (জন্ম: ২৯শে আগস্ট, ১৯৩৬ - মৃত্যু: ২৫শে আগস্ট, ২০১৮) ছিলেন একজন মার্কিন রাজনীতিবিদ। তিনি মার্কিন যুক্তরাষ্ট্রের সিনেটে অ্যারিজোনা অঙ্গরাজ্যের প্রতিনিধি হিসাবে দায়িত্বপালন করেন। ২০০৮ সালের মার্কিন প্রেসিডেন্ট নির্বাচনে তিনি রিপাবলিকান পার্টির প্রেসিডেন্ট পদপ্রার্থী হিসাবে বারাক ওবামার সাথে প্রতিদ্বন্দ্বিতা করে পরাজিত হন।
ম্যাককেইন মার্কিন নৌবাহিনীর বৈমানিক হিসাবে ভিয়েতনাম যুদ্ধে অংশ নেন। সেখানে ১৯৬৭ সালে উত্তর ভিয়েতনামে বোমা বর্ষণের উদ্দেশ্যে অভিযান চালনার সময়ে গুলি খেয়ে তার বিমানটি ভূপাতিত হয় ও তিনি বন্দী হন। যুদ্ধ বন্দী হিসাবে তিনি ভিয়েতনামে ৬ বছর আটক ছিলেন।
গীতগোবিন্দম্

গীতগোবিন্দম্ (দেবনাগরী: गीत गोविन्द) গৌড়ের রাজা লক্ষ্মণ সেনের সভাকবি জয়দেব কর্তৃক সংস্কৃত ভাষায় রচিত একটি কাব্য; এর রচনাকাল ১২ শতক। এই কাব্যে বৃন্দাবনে শ্রীকৃষ্ণের গোপিনীদের সঙ্গে রাসলীলা — রাধার বিষাদ বর্ণনা, কৃষ্ণের জন্য ব্যাকুলতা, উপালম্ভ বচন, কৃষ্ণের রাধার জন্য উৎকণ্ঠা, রাধার সখীদের দ্বারা রাধার বিরহ-সন্তাপের বর্ণনা গ্রন্থিত হয়েছে। কাব্যের মনোরম রচনাশৈলী, ভাবপ্রবণতা, সুমধুর রাগরাগিণী, ধর্মীয় তাৎপর্য তথা সুললিত কোমল-কান্ত-পদাবলী সাহিত্যিক রসপিপাসুদের অপার আনন্দ প্রদান করে। ১৭৮৪ খ্রিষ্টাব্দে উইলিয়াম জোন্স দ্বারা লিখিত 'অন দ্য মিউজিকাল মোডস্ অফ হিন্দুস্' (এশিয়াটিক রিসার্চেস, খণ্ড ৩) বইয়ে গীতগোবিন্দকে 'গোপনাট্য' (Pastoral Drama) বলে অভিহিত করা হয়েছে। অন্যান্য সমালোচকরা একে 'গীতিনাটক', 'পরিশুদ্ধ যাত্রা', 'সংগীত রূপক' বলে আখ্যায়িত করেছেন। এনসাইক্লোপিডিয়া ব্রিটানিকাতে (খণ্ড ৫) এই কাব্যকে 'ধর্মনাট্য'বলা হয়েছে। জার্মান কবি গ্যেটে এই কাব্যের অনুবাদ সংস্করণ পাঠ করে কাব্যটির ভূয়সী প্রশংসা করেছিলেন। 
গীতগোবিন্দম্ ২৪টি প্রবন্ধ (১২ সর্গ) ও ৭২ শ্লোকযুক্ত অষ্টপদী পংক্তির এমন এক সর্বাঙ্গসুন্দর গ্রন্থ যেখানে রাধা-কৃষ্ণের মিলন-বিরহ, অভিলাষ, প্রত্যাশা, নিরাশা, মান, ঈর্ষা, হর্ষোল্লাস তথা পুনর্মিলনের কাহিনি মধুর লালিত্যমণ্ডিত পদ দ্বারা সংবন্ধিত হয়েছে। এই কাব্যের দশাবতার-স্তোত্রেই প্রথম গৌতম বুদ্ধকে 'যজ্ঞনিন্দাকারী' বিষ্ণুর অবতাররূপে উল্লেখ করা হয়েছে এবং কাব্যের শেষে ভগবানরূপী কৃষ্ণ ভক্ত রাধার শ্রীচরণ নিজের মাথায় রাখার যাচ্ঞা জানিয়েছেন, "দেহি পদপল্লবমুদারম্"। 'নবরসিক' জয়দেব এই কাব্যে শৃঙ্গার রসের মাধুর্যব্যঞ্জক বর্ণযুক্ত বৈদর্ভী রীতির অনুপম শৈলীর প্রয়োগ ঘটিয়েছেন। কাব্যটি দ্বাদশ সর্গে বিভক্ত। যথা: ১) সমোদদামোদর ২) সক্লেশকেশব ৩) মুগ্ধ মধুসূদন ৪) স্নিগ্ধ মধুসূদন ৫) সাকাংক্ষ পুণ্ডরীকাক্ষ ৬) কুণ্ঠবৈকুণ্ঠ ৭) নাগরনারায়ণ ৮) বিলক্ষলক্ষ্মীপতি ৯) মন্দমুকুন্দ ১০) চতুর চতুর্ভুজ ১১) সানন্দ দামোদর ১২) সুপ্রীতিপীতাম্বর।
মেদিনীপুর জেলা

মেদিনীপুর জেলা অবিভক্ত ভারতের বাংলা প্রদেশের একটি জেলা ছিল। এটি বর্তমানে পশ্চিমবঙ্গ রাজ্যের অংশ। ২০০২ সালে এটিকে পূর্ব মেদিনীপুর ও পশ্চিম মেদিনীপুর নামে দুটি জেলায় বিভক্ত করা হয়। ২০১৭ সালের ৪ এপ্রিলে পশ্চিম মেদিনীপুর জেলাকে পুনরায় বিভক্ত করে নতুন ঝাড়গ্রাম জেলা গঠন করা হয়।
ক্ষীরোদসাগর

ক্ষীরোদসাগর বা ক্ষীরোদ সমুদ্র বা ক্ষীরসাগর হিন্দু পুরাণে বর্ণিত সপ্তসমুদ্রের অন্যতম। এই সমুদ্র পূর্বদিকে অবস্থিত বলে কল্পিত হয়। পুরাণানুসারে এই সাগর অপ্সরাগণের বিহারস্থল ও বিষ্ণুর আবাসস্থল। পুরাণখ্যাত সমুদ্রমন্থনের ঘটনাটি এখানেই ঘটে। ক্ষীরোদসাগর মন্থন করে চন্দ্র, কামধেনু, লক্ষ্মী, অমৃত প্রভৃতি উঠেছিল। মন্থনকালে বাসুকিনাগের বিষে সাগরের জল বিষাক্ত হয়ে গেলে মহাদেব সেই বিষ পান করে ক্ষীরসাগর ও বিশ্বকে রক্ষা করেন। বিষের প্রভাবে মহাদেব নিজে নীলকণ্ঠ হন।
পৌরাণিকা (বিশ্বকোষ হিন্দুধর্ম), প্রথম খণ্ড, ফার্মা কেএলএম প্রাইভেট লিমিটেড, কলকাতা, ২০০১
সুরথ

সুরথ ছিলেন হিন্দু পুরাণে উল্লিখিত প্রাচীন বঙ্গ রাজ্যের চন্দ্রবংশীয় রাজা। মার্কণ্ডেয় পুরাণ-এ তার উল্লেখ আছে। তিনি হিন্দু ধর্মের একজন প্রবাদপ্রতিম ব্যক্তিও ছিলেন। তার রাজধানী ছিল বলিপুরে যা বর্তমানে পশ্চিমবঙ্গের বোলপুর শহর। তিনি ছিলেন দেবী দুর্গার ভক্ত। মার্কণ্ডেয় পুরাণ অনুসারে তিনি মর্ত্যের অধিবাসীদের মধ্যে দেবী মাহাত্ম্য (শ্রী শ্রী চণ্ডী) প্রচার করেছিলেন এবং তিনি বঙ্গে দূর্গাপূজার প্রথম আয়োজক ছিলেন। যা পরে ভারতের অন্যান্য অঞ্চলে জনপ্রিয় হয়ে ওঠে।
তার সম্পর্কে অনেক তথ্য পাওয়া যায় মার্কণ্ডেয় পুরাণের দেবীমাহাত্ম্য থেকে।
দেবী মাহাত্ম্যের ১২তম এবং ১৫তম লাইন "তত: স্বপুরমায়াতো নিজেদেশাধিপোহভবৎ" অনুসারে তিনি পশ্চিমবঙ্গের বোলপুরের বর্তমান "সুপুর" (স্বপুর) এর রাজা ছিলেন। মার্কণ্ডেয় পুরাণে এই স্থানটির উল্লেখ আছে:
রাজা সুরথকে চন্দ্রবংশীয় হিসেবে উল্লেখ করা হয়েছে দূর্গা সপ্তশতী দেবী মাহাত্ম্য এবং মার্কণ্ডেয় পুরাণে। তিনি তার রাজ্য এবং তার সমস্ত সম্পত্তি হারান। সবকিছু হারিয়ে তিনি তার ভাগ্য ফেরাতে তার রাজধানী বলিপুর (বর্তমানে বোলপুর) ত্যাগ করেন। পরে সমাধি বৈশ্যের সাথে তার দেখা হয়। যিনি একজন বণিক ছিলেন। কাকতালীয়ভাবে তিনিও দেউলিয়া ছিলেন। কারণ তার পরিবার তার সাথে প্রতারণা করেছিল। তারপর সৌভাগ্যক্রমে তাদের সাথে মেধস মুনির সাথে দেখা হয়। তিনি তাদের ভাগ্য ফিরে পাওয়ার জন্য তাদের অবশ্যই দেবী দূর্গার পূজা করতে পরামর্শ দিয়েছিলেন।
রাজা সুরথ এবং সমাধি বৈশ্য পশ্চিমবঙ্গের গড় জঙ্গলে মেধস মুনির আশ্রমে দেবী দূর্গাকর দূর্গা পূজা বা দুর্গোৎসব করেছিলেন। এটি ছিল পৃথিবীর প্রথম দূর্গাপূজা। বর্তমান দিনে গড় জঙ্গল পশ্চিমবঙ্গের পশ্চিম বর্ধমান জেলার দূর্গাপুরে । বোলপুরে তার প্রতিষ্ঠিত সুরথেশ্বর শিব মন্দির ও রয়েছে। তারা বসন্তকালে দেবী দূর্গার পূজা করেছিলেন। সুতরাং এই উৎসবকে বলা হয় বাসন্তী পূজা বা "বসন্তকালীন দুর্গোৎসব"। শ্রী শ্রী চণ্ডীর মতে, তারা এই দূর্গা প্রতিমা গড় জঙ্গলে মাটি দিয়ে তৈরি করেছিলেন । পুজোর পর সুরথ তার সমস্ত হারানো সম্পত্তি ফেরত পান এবং তিনি তার রাজধানী বলিপুরে (বর্তমানে বোলপুর) ফিরে আসেন। সুরথ বসন্তে তার রাজধানী বোলপুরে দূর্গাপুজো করেছিলেন। এই পুজোর সময় তিনি বলি দেন লক্ষ লক্ষ পশু। এই বাংলা শব্দ "বলি" (পশু বলি) থেকে, এই স্থানকে "বলিপুর" (বর্তমানে বোলপুর) বলা হয়।
মহালয়ার দিনে ডিডি বাংলায় একটি সাংস্কৃতিক নাটক পরিবেশিত হয় (ভারত সরকার প্রযোজিত একটি বাংলা বিনোদন টেলিভিশন চ্যানেল) যেখানে রাজা সুরথকে দেবী দূর্গা বা মহিষাসুরমর্দিনীর প্রথম উপাসক হিসাবে বিবেচনা করা হয়।
মেধা

মেধা বা মেধস হিন্দু পুরাণে উল্লিখিত এক ঋষি। মার্কণ্ডেয় পুরাণ-এ তাঁর উল্লেখ আছে। ইনিই রাজা সুরথের কাছে দুর্গোৎসব তত্ত্ব ব্যাখ্যা করেন। পশ্চিমবঙ্গের পশ্চিম বর্ধমান জেলার গড় জঙ্গলে তার আশ্রম প্রতিষ্ঠিত হয়েছিল। এছাড়া বাংলাদেশের চট্টগ্রামে ও তার প্রতিষ্ঠিত আশ্রম রয়েছে।
মহামায়া

মহামায়া হল হিন্দু দর্শনে বর্ণিত পরমেশ্বরী শক্তি। নাগোজীভট্টী টীকা অনুসারে মহামায়া “বিসদৃশ-প্রতীতি-সাধিকা ঈশ্বরশক্তি”। তত্ত্বপ্রকাশিকা টীকা মতে মহামায়াই হল “অঘটন-ঘটন-পটীয়সী ব্রহ্মাত্মিকা শক্তি”। ঈশ্বর সৃষ্টি, পালন, সংহার ও জন্ম লীলা প্রভৃতি কার্য এই মহাশক্তির সাহায্যেই সম্পাদন করেন বলে হিন্দুদের বিশ্বাস। এই মহাশক্তিই দুর্গা, কালী, জগদ্ধাত্রী প্রভৃতি নামে ও রূপে ভক্তদের দ্বারা পূজিতা হন।ইনি শিব কে স্বামী রূপে গ্রহণ করেন।ইনি দক্ষ কন্যা সতী ও হিমালয়ের কন্যা পার্বতী রূপে জন্ম নেন। 
দেবী ভাগবত গ্রন্থে ব্রহ্মা নারদকে মহামায়া তত্ত্ব ব্যাখ্যা করেছেন। এই গ্রন্থে মহামায়া ব্রহ্ম, পরমাত্মা ও ভগবতী নামে কথিত। রুদ্রযামল তন্ত্রগ্রন্থেও মহামায়াকে পরব্রহ্ম বলা হয়েছে।
শ্রীশ্রীচণ্ডীতে রাজা সুরথ মেধা ঋষির নিকট মহামায়া তত্ত্বব্যাখ্যা জানতে চাইলে সমগ্র চণ্ডীপুস্তকটির কাহিনির অবতারণা করা হয়। এই গ্রন্থে মোট আটবার মহামায়ার উল্লেখ করা হয়েছে।
বৈষ্ণবগণ মহামায়াকে ভগবান বিষ্ণুর বহিরঙ্গা শক্তি বলেন।
এবিপি আনন্দ

এবিপি আনন্দ (পূর্বনাম: স্টার আনন্দ) ভারতের একটি জাতীয় বাংলা সংবাদ চ্যানেল।
এই চ্যানেলটি স্টার টিভি ও আনন্দবাজার পত্রিকার একটি যৌথ প্রযোজনা। ১ জুন ২০০৫ তারিখ থেকে একটি ২৪ ঘণ্টার ফ্রি-টু-এয়ার চ্যানেল হিসাবে এর সম্প্রচার শুরু হয়। স্থানীয় ভাষায় সংবাদ পরিবেশনার ক্ষেত্রে একটি আদর্শ উপস্থাপনা করার পাশাপাশি এবিপি আনন্দ বাংলা, সর্বভারতীয় ও বিশ্বসংবাদ পরিবেশনার ক্ষেত্রে চিত্তাকর্ষক পরিচালনা এবং গভীর ও বিশ্লেষণাত্মক সংবাদ প্রচারের ঐতিহ্যের সূচনা ঘটায়। এবিপি আনন্দ সম্প্রচারিত হয় মিডিয়া কনটেন্ট অ্যান্ড কমিউনিকেশন সার্ভিসেস ইন্ডিয়া প্রাইভেট লিমিটেড (এমসিসিএস)-এর দ্বারা, যা ভারতীয় গণমাধ্যম জগতের দুই বৃহত্তম ব্র্যান্ড আনন্দবাজার গোষ্ঠীর ১০০% মালিকানাধীন এবিপিটিভি এবং স্টার গোষ্ঠীর সম্পূর্ণ মালিকানাধীন স্টার নিউজ ব্রডকাস্টিং লিমিটেড-এর একটি ৭৪:২৬ যৌথ উদ্যোগ। কলকাতাকেন্দ্রিক ও স্টেট-অব-দ্য-আর্ট প্রযোজনার সুবিধাযুক্ত এবিপি আনন্দ একটি বিরাট ব্যুরো নেটওয়ার্ক চালু করে বাঙালি দর্শকদের সামনে একটি অপ্রতিদ্বন্দ্বী, বোধগম্য ও প্রত্যক্ষ সংবাদ পরিবেশনা শুরু করে। সম্প্রচার শুরুর সপ্তাহতেই এবিপি আনন্দ কলকাতা ও পশ্চিমবঙ্গের ৪০% মার্কেটশেয়ার দখল করে নেয়। তারপর থেকে বাঙালি মানস ও চিন্তাধারার উপযোগী অনুষ্ঠান সম্প্রচার করে এই চ্যানেল প্রভূত জনপ্রিয়তা অর্জন করে।
এবিপি আনন্দে সম্প্রচারিত কয়েকটি অনুষ্ঠান হল এবিপি আনন্দ খবর, আনন্দ সকাল, ফটাফট, এক ঝলকে, ফিল্মস্টার, হয় মা নয় বৌমা, আজ এ রাজ্যে, এখন কলকাতা, সাতটায়ে বাংলা, ঘণ্টাখানেক সঙ্গে সুমন, চটজলদি নজরে নটা, আজ বাংলায় এক ডজন গল্প ইত্যাদি। এছাড়াও অনেক বিশেষ অনুষ্ঠান সম্প্রচার ও স্পনসর করে থাকে এবিপি আনন্দ।
কলকাতা টিভি

কলকাতা টিভি একটি ২৪x৭ বাংলা সংবাদ চ্যানেল। ৬২৭ কোটি টাকার জেনিটিস গোষ্ঠীর ভূতপূর্ব সংস্থা এসএসটি মিডিয়ার মাধ্যমে ২৬ মার্চ ২০০৬ তারিখে এর সম্প্রচার শুরু হয়। বিশিষ্ট চিত্রাভিনেত্রী ও পরিচালিকা অপর্ণা সেন ও বিশিষ্ট সাংবাদিক ও আনন্দবাজার পত্রিকার প্রাক্তন কার্যনির্বাহী সম্পাদক সুমন চট্টোপাধ্যায় এই চ্যানেলের প্রতিষ্ঠাতা। এখন এই চ্যানেলটি টিভি৯ বাংলার সাথে যুক্ত হয়েছে।
সংবাদ চ্যানেলটি কলকাতা ভিত্তিক আরপি টেকভিশন (আই) প্রাইভেট লিমিটেড দ্বারা পরিচালিত হয় এবং মোদি সরকারকে নিয়ে এর সমালোচনামূলক অবস্থানের জন্য পরিচিত। কলকাতা টিভির সম্পাদক কৌস্তুভ রায় ২০১৮ সালে এনফোর্সমেন্ট ডিরেক্টরেটের হানার মুখে পড়েছিলেন। ২০২১ সালের সেপ্টেম্বর মাসে তিনি ইডির থেকে একটি নোটিসও পান। এর পরে তথ্য ও সম্প্রচার মন্ত্রক চ্যানেল কর্তৃপক্ষের কাছে একটি নোটিস পাঠায়, যাতে কেন চ্যানেলটির লাইসেন্স বাতিল করা হবে না - তার উত্তর চাওয়া হয়। ২৭ সেপ্টেম্বর তারিখের চিঠিটিতে স্বরাষ্ট্র মন্ত্রকের চ্যানেলটির 'নিরাপত্তা ছাড়পত্র'-এর অনুমোদন না দেওয়াকে তাদের লাইসেন্স বাতিল করার ভিত্তি হিসেবে উল্লেখ করা হয়। নোটিসটির প্রতিক্রিয়ায় কৌস্তুভ রায় বলেন, কেন্দ্রীয় সরকার প্রধানমন্ত্রীর সমালোচনাকারী গণমাধ্যমকে নীরব করার চেষ্টা করছে। তিনি বলেন "এটি মুক্ত প্রেসের কন্ঠরোধ করার একটি নির্লজ্জ পদ্ধতি। আমরা আওয়াজ তোলা বজায় রাখব, আমরা মিস্টার মোদির এই ফ্যাসিবাদী অগণতান্ত্রিক শাসনের বিরুদ্ধে প্রতিবাদ করব।" তৃণমূল, কংগ্রেস, সিপিআই(এম), শিবসেনা, সমাজবাদী পার্টি, ভারতীয় জনতা পার্টির নেতারা এবং বাংলা সমাজের বিশিষ্ট ব্যক্তিরা কেন্দ্রীয় সরকারের এই পদক্ষেপের সমালোচনা করেছেন। পশ্চিমবঙ্গের মুখ্যমন্ত্রী মমতা বন্দ্যোপাধ্যায় এবং ছত্তিশগড়ের মুখ্যমন্ত্রী ভূপেশ বাঘেল-ও এই বিষয়ে কলকাতা টিভিকে সমর্থন জানান। বিশেষ সিবিআই আদালত ইডি অফিসারদের মামলার শুনানির আগে কৌস্তুভ রায়ের বিরুদ্ধে কোন কড়া পদক্ষেপ না নেওয়ার নির্দেশ দেয় এবং কলকাতা উচ্চ আদালত কেন্দ্রীয় সরকারের নোটিসের উপর স্থগিতাদেশ জারি করে।
জি ২৪ ঘণ্টা

জি ২৪ ঘণ্টা(পূর্ব নাম:- "২৪ ঘণ্টা") একটি জনপ্রিয় ২৪x৭ বাংলা সংবাদ চ্যানেল। এই চ্যানেলের মালিক জি এন্টারটেইনমেন্ট এন্টারপ্রাইজের জি নিউজ লিমিটেড শাখার জি আকাশ নিউজ বিভাগ। এটি ২০০৬ সালে ২৪ঘন্টা নামে টেলিভিশনে আসে। ২০১৮ সালে এর নাম পরিবর্তন করে জি ২৪ ঘন্টা রাখা হয়। ২০২১ পশ্চিমবঙ্গ বিধানসভা নির্বাচনে ভিওয়ার্স সংখ্যার দিকে এটি তৃতীয় স্থান দখল করেছে।
তারা নিউজ

তারা নিউজ একটি ২৪x৭ জনপ্রিয় বাংলা সংবাদ চ্যানেল। মূলত কলকাতাকেন্দ্রিক চ্যানেল হলেও তারা নিউজ পশ্চিমবঙ্গের সঙ্গে সমান গুরুত্বে বাংলাদেশের সংবাদও পরিবেশন করে। এছাড়া জাতীয় ও আন্তর্জাতিক স্তরের বিশ্লেষণাত্মক সংবাদ পরিবেশনাও এই চ্যানেলের অন্যতম বৈশিষ্ট্য।
ভারতে এটিই প্রথম ২৪x৭ বাংলা সংবাদ চ্যানেল। ২১ ফেব্রুয়ারি ২০০৫ তারিখে পূর্বতন তারা টিভির একটি বিভাজন হিসাবে এর সম্প্রচার শুরু হয়। এটি সিএনএন চ্যানেলের অনুমোদনপ্রাপ্ত বাংলা চ্যানেল।
সঙ্গীত বাংলা

সঙ্গীত বাংলা () হল ভারতের একটি কলকাতাকেন্দ্রিক বাংলা ভাষার সঙ্গীত বিনোদন চ্যানেল। এই চ্যানেলটি মিডিয়া ওয়ার্ডওয়াইডের সহ-প্রযোজনা। ২০০৫ সালে (সন ১৪১২ সালে) সম্প্রচার শুরু করা সঙ্গীত বাংলা একটি ২৪ ঘণ্টার ফ্রি-টু-এয়ার চ্যানেল। মূলত বাংলা আধুনিক, ব্যান্ড ও ফিল্মিগানের চ্যানেল হলেও অন্যান্য ধরনের গানও এখানে সম্প্রচারিত হয়।
এই চ্যানেলে সম্প্রচারিত প্রধান প্রধান অনুষ্ঠানগুলি হল – বাপ রে কি শ্যুটিং, চল ধান্নু, টক ঝাল আন্টি, হাওড়া ব্রিজ, ঈষৎ উষ্ণ, টলিউড রিপোর্টার, বিন্দাস বলিউড, বাঙালি বাবু হচ্ছে কাবু, ইস্টাইল, নিউজ ফ্ল্যাশ, সিন আনসিন, চির নূতন, ফিল্ম স্টপ, টাইম পাস, গান ভালবেসে গান, ব্যান্ড বাজাও ইত্যাদি।
দক্ষিণবঙ্গ রাষ্ট্রীয় পরিবহণ সংস্থা

দক্ষিণবঙ্গ রাষ্ট্রীয় পরিবহন সংস্থা (এসবিএসটিসি) একটি পশ্চিমবঙ্গ সরকার অধিগৃহীত গণপরিবহন সংস্থা। কলকাতাসহ পশ্চিমবঙ্গের দক্ষিণাঞ্চলে এই সংস্থাটি বাস চালিয়ে থাকে। এই সংস্থার মালিকানাধীনে বেশ কয়েকটি বাস ডিপো রয়েছে। এর সদর দফতর দুর্গাপুরে অবস্থিত।
কলকাতায় এই সংস্থার বাস ডিপো রয়েছে বেলঘরিয়ায়। ধর্মতলা, করুণাময়ী, বেলঘরিয়া ও বারাসত- মূলত এই চার স্থান হইতে দূরপাল্লার বাসগুলি ছাড়ে।
ধর্মতলা বাসস্ট্যান্ড
ধর্মতলা থেকে এই সংস্থার বাস দক্ষিণবঙ্গের সমস্ত জেলা তথা উত্তরবঙ্গের কিছু জেলায় পরিষেবা প্রদান করে। বর্তমানে কলকাতা শহরের বাইরে SBSTC-র তিনটি টিকিট কাউন্টার রয়েছে - বর্ধমান, দুর্গাপুর ও হলদিয়া। সব মিলিয়ে প্রতিদিন প্রায় ১৫০ টি বাস ছাড়ে। 
বর্তমানে যে সমস্ত জায়গায় SBSTC-র পরিষেবা পাওয়া যায় সেগুলি হলো দীঘা, বর্ধমান, দূর্গাপুর, আসানসোল, মেদিনীপুর, বাঁকুড়া, হলদিয়া, কাকদ্বীপ ইত্যাদি।
অদূর ভবিষ্যতে, SBSTC-র দক্ষিণবঙ্গের আরও বেশ কিছু এলাকায় পরিষেবা বিস্তৃত করার পরিকল্পনা আছে।
আবদুল করিম সাহিত্যবিশারদ

আবদুল করিম সাহিত্যবিশারদ (১১ অক্টোবর ১৮৭১ - ৩০ সেপ্টেম্বর ১৯৫৩) ছিলেন ব্রিটিশ ভারত ও পূর্ব পাকিস্তানের একজন বাঙালি সাহিত্যিক। তিনি প্রাচীন পুঁথি সংগ্রহ ও সাহিত্যের ঐতিহ্য অন্বেষণকারী অন্যতম ব্যক্তিত্ব।
আবদুল করিম ১৮৭১ সালে বেঙ্গল প্রেসিডেন্সির চট্টগ্রাম জেলার পটিয়া উপজেলার অন্তর্গত সুচক্রদণ্ডী গ্রামে জন্মগ্রহণ করেন। তিনি ১৮৯৩ সালে পটিয়া আদর্শ উচ্চ বিদ্যালয় থেকে এন্ট্রান্স পরীক্ষায় উত্তীর্ণ হন।
আবদুল করিম পেশা হিসেবে শিক্ষকতা করেছেন। তিনি ১৮৯৫ সালে চট্টগ্রাম মিউনিসিপ্যাল স্কুলে শিক্ষক হিসাবে নিযুক্ত হন। এরপর চট্টগ্রামের বিভাগীয় কমিশনারের দপ্তরে কাজ শুরু করেন। বিভাগীয় স্কুল পরিদর্শ‌ক হিসেবে তিনি পদোন্নতিও পেয়েছিলেন। ১৯৩৪ সালে অবসর নেন আবদুল করিম।
আবদুল করিম আমৃত্যু নিরলসভাবে পুথি সংগ্রহ করেছেন। মধ্যযুগীয় মুসলিম সাহিত্যিকদের কর্ম তার আগ্রহের বিষয় ছিল। তার সংগৃহীত পুথির অধিকাংশই ছিল মুসলিম কবিদের রচিত। এসব পুথি ঢাকা বিশ্ববিদ্যালয়ের গ্রন্থাগারে সংরক্ষিত রয়েছে। পাশাপাশি হিন্দু কবিদের পুথিগুলি রাজশাহীতে অবস্থিত বরেন্দ্র গবেষণা জাদুঘরে রক্ষিত আছে। বঙ্গীয় সাহিত্য পরিষদ থেকে ১৯২০-২১ সালে দুই খণ্ডে তার লেখা বাংলা পুথির তালিকা "বাঙালা প্রাচীন পুথির বিবরণ " শিরোনামে প্রকাশিত হয়। ঢাকা বিশ্ববিদ্যালয় গ্রন্থাগারে রক্ষিত পুথির তালিকা বিশ্ববিদ্যালয়ের বাংলা বিভাগ থেকে "পুথি পরিচিতি" শিরোনামে প্রকাশিত হয়েছে।
তিনি ১১টি প্রাচীন বাংলা গ্রন্থ সম্পাদনা ও প্রকাশ করেছেন। চট্টগ্রামের ইতিহাস ও সংস্কৃতির উপর "ইসলামাবাদ" নামে তার লেখা বই রয়েছে পূর্বে অজ্ঞাত ছিলেন এমন প্রায় ১০০ জন মুসলিম কবিকে তিনি পরিচিত করেন। এছাড়াও তিনি ও মুহম্মদ এনামুল হক যৌথভাবে "আরাকান রাজসভায় বাঙ্গালা সাহিত্য" শিরোনামে গ্রন্থ রচনা করেছেন। তার উল্লেখযোগ্য সম্পাদিত পুঁথিসমূহের মধ্যে "জ্ঞানসাগর", "গোরক্ষ বিজয়", "মৃগলব্ধ", "সারদা মুকুল" ইত্যাদি অন্যতম।
তিনি আলাওলের "পদ্মাবতী" পুথির সম্পাদনা করেন।
আবদুল করিম সাহিত্যে অনন্য অবদানের জন্য নদীয়া সাহিত্য সভা তাকে "সাহিত্যসাগর" খেতাব এবং চট্টল ধর্মমণ্ডলী তাকে "সাহিত্যবিশারদ" খেতাব প্রদান করে। শেষোক্ত খেতাবটি তিনি নামের সাথে ব্যবহার করতেন।
রিজন প্রজেক্ট

রিজন প্রজেক্ট একটি মার্কিন যুক্তরাষ্ট্রভিত্তিক দাতব্য প্রতিষ্ঠান, যার উদ্দেশ্য হচ্ছে সমাজে বিজ্ঞানসম্মত জ্ঞান ও ইহজাগতিক মূল্যবোধের সম্প্রসারণ।
প্রকল্পটির অধীনে বিভিন্ন শাখা, যেমন বিজ্ঞান, আইন, সাহিত্য, বিনোদন, তথ্যপ্রযুক্তি, প্রভৃতি থেকে মেধাবী ও সৃজনশীল চিন্তকদের বাছাই করা হবে বিশ্লেষণী চিন্তা ও বিজ্ঞজনোচিত জননীতিকে উৎসাহিত করার জন্যে। প্রকল্পটির আওতায় বিভিন্ন সম্মিলন অনুষ্ঠিত হবে, চলচ্চিত্র প্রযোজিত হবে, বৈজ্ঞানিক গবেষণা ও জনমত জরিপকে পৃষ্ঠপোষণ করা হবে, অন্যান্য অলাভজনক প্রতিষ্ঠানকে আর্থিক প্রণোদনা দেয়া হবে, এবং ধর্মীয় দ্বিমতপোষণকারী ও বুদ্ধিজীবীদের বস্তুগত সহায়তা করা হবে — ধর্মীয় গোঁড়ামি, কুসংস্কার ও ধর্মান্ধতা দূর করার উদ্দেশ্যে।
প্রকল্পটির দায়িত্বে শীর্ষপদে রয়েছেন খ্যাতনামা দার্শনিক, স্নায়ুবিজ্ঞানী ও লেখক স্যাম হ্যারিস, এবং সাফল্যের সাথে নিম্নবর্ণিত ব্যক্তিত্বদের উপদেষ্টা পরিষদে যোগ দিতে উদ্বুদ্ধ করেছেন।:
হারাল্ড ৎসুর হাউজেন

হারাল্ড ৎসুর হাউজেন () (জন্ম ১১ই মার্চ, ১৯৩৬) একজন জার্মান চিকিৎসাবিজ্ঞানী ও এমেরিটাস অধ্যাপক। দীর্ঘদিন তিনি জরায়ুর ক্যান্সার নিয়ে গবেষণা করে এর জন্য দায়ী হিউম্যান প্যাপিলোমা ভাইরাস আবিষ্কার করেন। এই অবদানের জন্য ২০০৮ সালে তিনি শারীরবিদ্যা/চিকিৎসাবিজ্ঞানে নোবেল পুরস্কার লাভ করেন। 
অধ্যাপক ৎসুর হাউজেন ১৯৩৬ সালের ১১ই মার্চ জার্মানিতে জন্মগ্রহণ করেন। তিনি বন, হামবুর্গ ও ডুসেলডর্ফে চিকিৎসাবিজ্ঞান পড়েন এবং ১৯৬০ সালে ডুসেলডর্ফ বিশ্ববিদ্যালয় থেকে চিকিৎসাবিজ্ঞানে পিএইচডি লাভ করেন। দুই বছর পরে তিনি ডুসেলডর্ফ বিশ্ববিদ্যালয়ের অণুজীববিজ্ঞান ইনস্টিটিউটে যোগ দেন। সাড়ে তিন বছর পরে তিনি যুক্তরাষ্ট্রের ফিলাডেলফিয়ার শিশু হাসপাতালে ভাইরাস গবেষণাগারে যোগ দেন। ১৯৬৯ সালে তিনি জার্মানির ভুর্ৎস্‌বুর্গ বিশ্ববিদ্যালয়ে নিয়মিত অধ্যাপক হিসেবে যোগ দেন। ১৯৮৩ থেকে ২০০৩ সাল পর্যন্ত অধ্যাপক হাউজেন জার্মান ক্যান্সার গবেষণা কেন্দ্রের বৈজ্ঞানিক উপদেষ্টা পরিষদের সভাপতি ও সদস্য হিসেবে দায়িত্ব পালন করেছেন।
অধ্যাপক হাউজেন অঙ্কোভাইরাস নিয়ে গবেষণা করেন। ১৯৭৬ সালে তিনি প্রস্তাব করেন যে, হিউম্যান প্যাপিলোমা ভাইরাস (HPV) জরায়ুর ক্যান্সারের জন্য দায়ী। তার গবেষণার ফলে একটি প্রতিষেধক টীকা বা ভ্যাকসিন উদ্ভাবন সম্ভব হয় যা ২০০৬ সালে বাজারে আসে।
ফ্রঁসোয়াজ বারে-সিনুসি‌

ফ্রঁসোয়াজ বারে-সিনুসি‌ (; জন্ম: জুলাই ৩০, ১৯৪৭) একজন ফরাসি ভাইরাসবিজ্ঞানী। ২০০৮ সালে তিনি এইচআইভি ভাইরাস আবিস্কারের জন্য ২০০৮ সালে চিকিৎসাবিজ্ঞানে নোবেল পুরস্কার লাভ করেন।
চিত্তরঞ্জন অ্যাভিনিউ, কলকাতা

চিত্তরঞ্জন অ্যাভিনিউ বা সংক্ষেপে সি.আর.অ্যাভিনিউ (পূর্বনাম সেন্ট্রাল অ্যাভেনিউ) উত্তর-মধ্য কলকাতায় অবস্থিত উত্তর ও দক্ষিণ কলকাতার মধ্যে সংযোগসাধনকারী অন্যতম প্রধান রাস্তা। দক্ষিণে এসপ্ল্যানেড থেকে উত্তরে শোভাবাজার পর্যন্ত এর বিস্তৃতি। কলকাতা পৌরসংস্থার প্রথম মহানাগরিক (মেয়র) দেশবন্ধু চিত্তরঞ্জন দাশের নামানুসারে এই রাস্তাটি বর্তমানে চিহ্নিত।
সারাদিনই চিত্তরঞ্জন অ্যাভেনিউ দুদিকে খোলা থাকে। যদিও কোনও কোনও ক্রসিং একমুখী যানচলাচলের নির্দেশপ্রাপ্ত। এটি কলকাতার অন্যতম ব্যস্ত রাস্তা। কলকাতা মেট্রোর একটি বৃহৎ অংশ এই রাস্তার নিচে বিস্তৃত। এই রাস্তাটির সঙ্গে সংযুক্ত কলকাতার কয়েকটি গুরুত্বপূর্ণ অঞ্চল হল - শোভাবাজার, সোনাগাছি, গিরিশ পার্ক, জোড়াসাঁকো, মহাজাতি সদন, মহাত্মা গান্ধী রোড ক্রসিং, মেডিক্যাল কলেজ, সেন্ট্রাল মেট্রো স্টেশন, বউবাজার, চাঁদনিচক, এসপ্ল্যানেড।
লুইস ফ্রাই রিচার্ডসন

লুইস ফ্রাই রিচার্ডসন (ইংরেজি ভাষায়: Lewis Fry Richardson) (১১ই অক্টোবর, ১৮৮১ - ৩০শে সেপ্টেম্বর, ১৯৫৩) ছিলেন ইংরেজ গণিতবিদ, পদার্থবিজ্ঞানী, আবহাওয়াবিজ্ঞানী, মনোবিজ্ঞানী ও শান্তিবাদী। আবহাওয়ার পূর্বাভাস তৈরির জন্য আধুনিক গাণিতিক পদ্ধতির প্রয়োগে যারা প্রথমবারের মত এগিয়ে এসেছিলেন তাদের মধ্যে তিনি অন্যতম। এছাড়া যুদ্ধ সংঘটনের সময়কাল ও ঘনত্ব নিণয়ের ক্ষেত্রেও তিনি এ ধরনের পদ্ধতি প্রয়োগ করেন। এর মাধ্যমে যুদ্ধ এড়ানোর উপায় সম্বন্ধেও কিছু নতুন ধারণা বেরিয়ে আসে। ফ্র্যাক্টাল নিয়েও গুরুত্বপূর্ণ অবদান রেখেছেন।
ম্যান্ডারিন চীনা ভাষা

ম্যান্ডারিন চীনা ভাষা (চৈনিক: 官話/官话 ফিনিন: Guānhuà "কুয়ান্‌হুয়া", অর্থাৎ "সরকারী কর্মচারীদের ভাষা") বা উত্তর চীনা ভাষা (北方话/北方話, Běifānghuà "পেইফ়াংহুয়া", অর্থাৎ "উত্তরাঞ্চলিক ভাষা") চীনা ভাষার একটি প্রকারভেদ, যেটি ফুথোং হুয়া ("সাধারণ ভাষা") নামেও পরিচিত। ম্যান্ডারিন গণচীন, প্রজাতন্ত্রী চীন (তাইওয়ান), ও সিঙ্গাপুরে রাষ্ট্রভাষা হিসেবে প্রচলিত।
ইংরেজি "ম্যান্ডারিন" (Mandarin) শব্দটি পর্তুগিজ ভাষার শব্দ "মাঁদারিঁ" (Mandarim) থেকে এসেছে, যার অর্থ "উপদেষ্টা"। "মাঁদারি" শব্দটি আবার খাঁটি পর্তুগিজ শব্দ নয়, এটি মালয় ভাষার "মেন্তেরি" (menteri) বা "মান্তেরি" (manteri) থেকে ধার হয়ে পর্তুগিজ ভাষায় প্রবেশ করে, আবার সেই মালয় শব্দগুলিও আসলে সংস্কৃত "মন্ত্রিন্‌" (मन्त्रिन् অর্থাৎ "মন্ত্রী বা উপদেষ্টা") শব্দটি থেকে এসেছে। সুতরাং ইংরেজি "ম্যান্ডারিন" শব্দের সবচেয়ে আদি উৎস হল সংস্কৃত ভাষার "মন্ত্রিন্‌" শব্দটি।
মাঁদারিঁ-রা ছিলেন বহু শতাব্দী ধরে চীনা সাম্রাজ্যের উচ্চপদস্থ শিক্ষিত সরকারী কর্মচারীদের নয়টি শ্রেণীর একটি। চীনের ধ্রুপদী সাহিত্যের উপরে পরীক্ষায় উত্তীর্ণ হলে মাঁদারিঁ উপাধি অর্জন করা যেত। উত্তীর্ণ ব্যক্তিকে একটি সরকারী আলখাল্লা ও পদমর্যাদাক্রম অনুযায়ী একটি নির্দিষ্ট রঙের বোতামের টুপি পরতে হত। তাঁকে একটি প্রদেশে অনধিক তিন বছরের জন্য নিয়োগ দেওয়া হত, এবং সেই প্রদেশে তাঁর বিয়ে করা বা সম্পত্তির অধিকারী হওয়া নিষিদ্ধ ছিল। চীনের মাঁদারিঁ-রা চীনা ভাষার একটি বিশিষ্ট উপভাষায় কথা বলতেন; এই উপভাষাটিকেই বর্তমানে গণচীনের জাতীয় সরকারী ভাষা হিসেবে মর্যাদা দেওয়া হয়েছে, যার নাম ম্যান্ডারিন চীনা ভাষা।
জে. আর. আর. টলকিন

জন রোনাল্ড রিউএল টলকিন সিবিই এফআরএসএল (জে. আর. আর. টলকিন নামে সমধিক পরিচিত, ; ৩ জানুয়ারি ১৮৯২ - ২ সেপ্টেম্বর ১৯৭৩) হলেন একজন ইংরেজ কবি, লেখক এবং বিশ্ববিদ্যালয়ের অধ্যাপক। তার ধ্রুপদী উচ্চ-ফ্যান্টাসিধর্মী দ্য হবিট, দ্য লর্ড অব দ্য রিংস ও দ্য সিলমারিওন বইয়ের জন্য বিখ্যাত।
তিনি ইংরেজি ভাষা ও সাহিত্যের অধ্যাপক হিসেবে কাজ করেছেন অক্সফোর্ড কলেজে। তিনি নাইট উপাধি প্রাপ্ত হন। তিনি ২রা সেপ্টেম্বর ১৯৭৩ সালে মারা যান।
টলকিনের পিতার দিক থেকে পূর্বপুরুষগণ ছিলেন মধ্যবিত্ত কারিগর। তারা দেয়াল ঘড়ি, হাতঘড়ি ও পিয়ানো তৈরি করতেন এবং লন্ডন ও বার্মিংহামে তা বিক্রি করতেন। টলকিনের পরিবার ১৮শ শতাব্দীতে জার্মানি থেকে ইংল্যান্ডে আসেন কিন্তু তারা দ্রুতই ইংরেজ হয়ে যান। তার পরিবারের ইতিহাস অনুযায়ী টলকিনগণ সাত বছরের যুদ্ধ চলাকালীন ১৭৫৬ সালে মহান ফ্রেডেরিকের ইলেক্টোরেট অব স্যাক্সনির অভিযানকালে শরনার্থী হয়ে ইংল্যান্ডে আসেন। টলকিন বা একই নামের বানানের উপনাম সমৃদ্ধ কয়েকটি পরিবার জার্মানির উত্তর-পশ্চিম অঞ্চলে, বিশেষ করে নিম্ন স্যাক্সনি ও হামবুর্গে বাস করে।
সমরকলা

সমরকলা বা ইংরেজি ভাষায় মার্শাল আর্টস বিধিবদ্ধ অনুশীলনের বিস্তীর্ণ পদ্ধতি এবং যুদ্ধের ঐতিহ্য যেটি বিভিন্ন কারণে অনুশীলন করা হয় যেমন নিজস্ব-প্রতিরক্ষা, প্রতিযোগিতা, শারীরিক আরোগ্য এবং সুস্থতা, অধিকন্তু মানসিক, শারীরিক এবং আধ্যাত্মিক উন্নতি। মার্শাল আর্ট পরিভাষাটি ব্যাপকভাবে প্রাচ্য-এশীয় লড়াইয়ের কৌশল হিসেবে ব্যবহৃত হয় কিন্তু লড়াইয়ের পদ্ধতি হিসেবে সূত্রপাত ১৫৫০ সালে ইউরোপে। ১৬৩৯ সালের হস্তচালিত ইংলিশ অসি-ক্রীড়াকে তলোয়ার চালানোর ‘’’বিজ্ঞান এবং কলা’’’ হিসেবে উল্লেখ করা হয়। পরিভাষাটি লাতিন শব্দ থেকে এসেছে, মার্শাল আর্ট হচ্ছে মঙ্গলের কৌশল’’’, যিনি ‘’’রোমান যুদ্ধের দেবতা’’’। কিছু মার্শাল আর্টকে বিবেচনা করা হয় ‘’’ঐতিহ্যগত’’’ যেটি জাতিগত, সাংস্কৃতিক অথবা ধর্মীয় পটভূমিতে সংযুক্ত, পক্ষান্তরে অন্যগুলো আধুনিক পদ্ধতি যেগুলি প্রতিষ্ঠাতা বা সমিতির মাধ্যমে উন্নতি লাভ করেছে।
মার্শাল আর্টকে বিভিন্ন শ্রেণীতে ভাগ করা যায়। যেমন-
অস্ত্র ছাড়া সমরকলাকে আঘাত অথবা আঁকড়াইয়া ধরার অন্তর্ভুক্ত করা যায় বা দুটোর সমন্বয়েও করা যায়, যাকে বলা হয় সংকর মার্শাল আর্ট।
আঘাত
আঁকড়ে ধরা
পল মর্ফি

পল চার্লস মর্ফি () একজন মার্কিন দাবাড়ু। তিনি তার সময়ের শ্রেষ্ঠ দাবাড়ু এবং অপ্রাতিষ্ঠানিক বিশ্ব দাবা চ্যাম্পিয়ন হিসেবে বিবেচিত হয়েছিলেন।
মর্ফি মার্কিন যুক্তরাষ্ট্রের লুইজিয়ানা অঙ্গরাজ্যের নিউ অরলিন্স শহরে জন্মগ্রহণ করেন। তার বাবার নাম আলোনজো মাইকেল মর্ফি এবং মায়ের নাম লুইজ তেরেজ ফেলিসিতে থেলসিদ ল্য কার্‌পঁতিয়ে। পল চার্লস মর্ফি বাবা আলোনজো মাইকেল মর্ফি ছিলেন আমেরিকার লুইজিয়ানা অঙ্গরাজ্যের সুপ্রিম কোর্টের বিচারক। চাচা আর্নেস্ট মর্ফি ছিলেন অন্যতম ব্যবসায়ী। তারা ছিল আমেরিকার সবচেয়ে সম্ভ্রান্ত পরিবারগুলোর একটি। শৈশব থেকেই মর্ফির প্রতিভা ছিল অনন্যসাধারণ। মাত্র চার বছর বয়সে লিখতে ও পড়তে পারতেন। বাল্যকাল থেকেই ইংরেজির পাশাপাশি ফরাসি, স্প্যানিশ, ইতালিয়ান ও ল্যাটিন ভাষায় কথা বলতে পারতেন। মাত্র ১৭ বছর বয়সে গণিত এবং দর্শনে অনার্স সম্পন্ন করেন। আঠারো বছর বয়সে রেকর্ড নাম্বার পেয়ে মাস্টার্স সম্পন্ন করেন। পারিবারিক ঐতিহ্য বজায় রাখতে মাত্র ২০ বছর বয়সে ৩য় স্নাতক হিসেবে আইনবিদ্যায় স্নাতক শেষ করেন। আইনজীবী হিসেবে কাজ করতে ন্যূণতম যে বয়স দরকার তাঁর আগেই মর্ফি লুইজিয়ানার পুরো সিভিল কোড মুখস্ত বলতে পারতেন। তবে মর্ফি আইনজীবী হিসেবে পরিচিত না। মর্ফিকে সবাই চেনে একজন দাবাড়ু হিসেবে।
তার কাকা আরনেস্ট মর্ফি-র মতে, পল অন্য কারও কাছ থেকে নয়, বরং অন্যদের দেখে দেখে দাবা খেলা শিখেছেন।
চতুরঙ্গ

চতুরঙ্গ শুরুর অবস্থায় 'রাজা'রা মুখোমুখি অবস্থানে থাকে না; সাদা রাজার অবস্থান থাকে e1 ঘরে এবং কালো রাজার অবস্থান থাকে d8 ঘরে।
চতুরঙ্গ (; "") একটি প্রাচীন ভারতীয় কৌশল-ভিত্তিক খেলা যার আধুনিক কিছু সংস্করণের মধ্যে বোর্ডভিত্তিক খেলা দাবা, সোগি, মাকরুক প্রভৃতি প্রধান। এটি 'চতুর' শব্দটি থেকে এসেছে বলে ধারণা করা হয়, যার অর্থ বুদ্ধিমত্তাধারী / বুদ্ধিমান; আবার 'চার' থেকে 'চতুর' এবং 'দিক' থেকে 'অঙ্গ' যোগে 'চতুরঙ্গ' (চারদিকে গমন-যোগ্য) কথাটির উদ্ভব বলেও অনেকে মনে করেন।
গুপ্ত শাসনামলে, ৬ষ্ঠ শতকের কাছাকাছি সময়ে, ভারতে চতুরঙ্গ খেলার উদ্ভব ঘটে। পারসিয়ান সসনিয়ন শাসনামলে, ৭ম শতকে, এটি শতরঞ্জী খেলা হিসাবে পরিবর্তিত হয়; যা মধ্যযুগে ইউরোপে গিয়ে বর্তমান 'দাবা' খেলায় পরিণত হয়।
চতুরঙ্গ খেলার সঠিক নিয়ম-কানুন সম্পর্কে কিছু জানা যায় না; তবে দাবা খেলা বিষয়ক গবেষকগণ অনুমান করেন যে এটি মূলত: এর উত্তরাধিকারী খেলা শতরঞ্জীর মতো একই ধরনের নিয়মানুসারে খেলা হতো। তবে, সুনির্দিষ্টভাবে বললে, এর 'গজ' (হাতি)-এর চাল সমূহ ছিলো অনিশ্চিত ধরনের, যা আধুনিক দাবায় 'বিশপ'-এর চালের অগ্রদূত হিসাবে বিবেচনা করা যায়।
আগ্রা

আগ্রা (হিন্দি: आगरा; উর্দু: آگرہ) উত্তর ভারতের উত্তরপ্রদেশ রাজ্যের আগ্রা জেলার রাজধানী শহর। আগ্রা শহরটি ভারতের রাজধানী নয়াদিল্লি থেকে প্রায় দক্ষিণ-পূর্বে যমুনা নদীর তীরে অবস্থিত। আগ্রা একটি রেলওয়ে জংশন এবং আশেপাশের কৃষি এলাকার জন্য এটি একটি বাণিজ্যিক ও শিল্পকেন্দ্র হিসেবে কাজ করে। আগ্রা শহরে তুলা, খাদ্যশস্য, তামাক, লবণ ও চিনির পাইকারি বাণিজ্য হয়। এখানকার কলকারখানায় খাদ্য প্রক্রিয়াকরণ এবং সুতির টেক্সটাইল, কার্পেট, লোহা ও ইস্পাত উৎপাদন সম্পন্ন হয়। আগ্রাতে প্রায় সাড়ে ১৬ লক্ষ লোকের বাস।
আগ্রাতে অবস্থিত ঐতিহাসিক সৌধগুলির মধ্যে সবচেয়ে বিখ্যাত হল পৃথিবীর সপ্তম আশ্চর্যের এক আশ্চর্য তাজমহল। আগ্রা আরও বেশ কিছু ইন্দো-সারাসেনীয় স্থাপত্যকর্মের জন্য বিখ্যাত, যাদের মধ্যে আছে মুঘল সম্রাট আকবরের জন্য নির্মিত শ্বেত মর্মরের জাহাঙ্গীরী মহল এবং ১৭শ শতকের শুরুর দিকে নির্মিত মোতি মসজিদ বা মুক্তার মসজিদ।
আগ্রার শিক্ষাপ্রতিষ্ঠানগুলির মধ্যে আছে ১৯২৭ সালে স্থাপিত আগ্রা বিশ্ববিদ্যালয়, ১৯৮১ সালে স্থাপিত দয়ালবাগ এডুকেশনাল ইন্সটিটিউট এবং একটি চিকিৎসা মহাবিদ্যালয় (মেডিক্যাল কলেজ)।
মুঘল সম্রাট আকবর ১৫৬৬ সালে বর্তমান আগ্রা শহরটি প্রতিষ্ঠা করেন। অল্পদিনেই এটি সংস্কৃতি ও জ্ঞানচর্চার একটি কেন্দ্রে পরিণত হয়। ১৬৪৮ সাল পর্যন্ত এটি মুঘল সাম্রাজ্যের রাজধানী ছিল। ঐ বছর সম্রাট আওরঙ্গজেব রাজধানী দিল্লিতে সরিয়ে নেন। ১৮০৩ সালে আগ্রা ব্রিটিশদের পদানত হয়। ১৮২৫ সাল থেকে এটি একটি প্রাদেশিক রাজধানী ও প্রশাসনিক কেন্দ্র হিসেবে ভূমিকা পালন করে আসছে।
আগ্রার মর্মর পাথর ও চামড়ার কুটিরশিল্প বিখ্যাত।
বথুয়া

বথুয়া বৈথা বা বেথো (দ্বিপদ নাম:"Chenopodium album") হচ্ছে মুলত এটি একটা আগাছা; সেই সাথে এটি একটি শীতকালীন জনপ্রিয় শাক। গ্রাম বাংলায় একটি প্রচুর পরিমাণে পাওয়া যায়। পৃথিবীর অন্য দেশেও বথুয়া পাওয়া যায়। ভারতীয় বাংলায় একে বেথো শাক বলা হয়। অন্যান্য স্থানীয় নাম: বাইথ্যা শাক, বেথে শাক,ভাইত্যা শাক,ভেতে শাক ইত্যাদি।
এর ছোট ফুলগুলি অরীয় প্রতিসম এবং স্তবকযুক্ত হয়। এগুলি ১০-৪০ সেমি লম্বা ঘন শাখাযুক্ত পুষ্পবিন্যাস নিয়ে গঠিত।
বাংলাদেশে অন্যান্য স্থানীয় নামের মধ্যে বেথুয়া, বথুয়াশাক, বাইথ্যা শাক, বেথে শাক,ভাইত্যা শাক, ভেতে শাক, বাসতোগি, বাসতোকি ইত্যাদি বলা হয়।
এদের সাধারণ নামসমূহ হচ্ছে , যদিও শেষের দুটি নাম "Chenopodium" গণের অন্য দুটি প্রজাতির ক্ষেত্রেও ব্যবহৃত হয়। সেজন্য এটিকে প্রায়ই ইংরেজিতে white goosefoot বলা হয়। এটিকে মাঝেমাঝে ইংরেজিতে pigweed বলা হয় যদিও pigweed হিসেবে অমরান্থাসি পরিবারের কিছু আগাছাকেও ডাকা হয়: যেমন ("অমরান্থুস অ্যালবাসকে") ইংরেজিতে redroot pigweed বলে ডাকা হয়।
বথুয়া উত্তর ভারতের যত্রতত্র খাদ্য হিসেবে চাষাবাদ করা হয়। এবং ইংরেজি লেখায় এটিকে হিন্দি ভাষার নাম bathua বা bathuwa (बथुआ) (মারাঠি:चाकवत) ডাকা হয়। তেলুগু ভাষায় এটিকে পাপ্পুকুরা, তামিল ভাষায় পারুপ্পুক্কিরাই, কন্নড় ভাষায় কড়ৌমা, মালয়ালম ভাষায় ভাস্টুককিরা এবং কঙ্কণী ভাষায় চাকভিট বলা হয়।
আইকে পেগাসি

আইকে পেগাসি (ইংরেজি ভাষায়: IK Pegasi) পরীক্ষা মণ্ডলের (পক্ষীরাজ) একটি যুগল তারা ব্যবস্থা। এর অন্য নাম এইচআর ৮২১০। সৌর জগৎ থেকে ১৫০ আলোকবর্ষ দূরে অবস্থিত এই তারা ব্যবস্থা পৃথিবীর আকাশে খালি চোখেই দেখা যায়।
এই তারা ব্যবস্থার প্রাথমিক তারাটি (আইকে পেগাসি এ) এ-শ্রেণীর প্রধান ধারার তারা। উজ্জ্বলতায় সামান্য স্পন্দন লক্ষ্য করা যায়। এ কারণে একে বিষম তারার সাথে শ্রেণীকরণ করা যায়। একে ডেল্টা স্কুটি বিষম তারা শ্রেণীর অন্তর্ভুক্ত করা হয়। ঔজ্জ্বল পরিবর্তন পর্যায়ক্রমিকভাবে ঘটে, প্রতি দিন ২২.৯ বার একই ঔজ্জ্বল্য ফিরে ফিরে আসে। সঙ্গী তারাটির নাম আইকে পেগাসি বি, এটা অতীবৃহৎ শ্বেত বামন তারা। অর্থাৎ এটা প্রধান তারা পেরিয়ে গেছে এবং বর্তমানে নিউক্লীয় সংযোজন বিক্রিয়ার মাধ্যমে কোন শক্তি উৎপাদন করছে না। এই তারা দুটি একে অন্যের চারদিকে প্রতি ২১.৭ দিনে একবার আবর্তন করে। এদের মধ্যে গড় দূরত্ব থাকে প্রায় ৩১ মিলিয়ন কিলোমিটার বা ১৯ মিলিয়ন মাইল (.২১ জ্যোতির্বিজ্ঞান একক)। এটা সূর্য থেকে বুধ গ্রহের দূরত্বের চেয়েও কম।
আইকে পেগাসি বি আমাদের জানামতে পৃথিবীর সবচেয়ে নিকটবর্তী "অতিনবতারা পূর্বপুরুষ" প্রার্থী। প্রাথমিক তারাটি যখন লোহিত দানব হয়ে প্রসারিক হতে শুরু করবে, ধারণা করা হচ্ছে তখন শ্বেত বামন তা থেকে বিবৃদ্ধির মাধ্যমে পদার্থ নিয়ে নেবে। প্রসরমান গ্যাসীয় তারাটি থেকে এই বিবৃদ্ধি ঘটবে। এভাবে শ্বেত বামনের ভর বাড়তে থাকবে, চন্দ্রশেখর সীমা তথা সূর্যের ভরের ১.৪৪ গুণ অতিক্রম করা মাত্র বিস্ফোরণের মাধ্যমে প্রথম ধরনের অতিনবতারা গঠিত হবে।
নীলিমা সেন

নীলিমা সেন (১৯২৮–১৯৯৬) ছিলেন একজন বিশিষ্ট রবীন্দ্রসংগীত শিল্পী।
১৯২৮ সালের ২৮ এপ্রিল ব্রিটিশ ভারতের বেঙ্গল প্রেসিডেন্সির কলকাতা শহরে (অধুনা ভারতীয় প্রজাতন্ত্রের পশ্চিমবঙ্গ রাজ্যের রাজধানী) নীলিমা গুপ্তের জন্ম হয়। তার যখন ছয় বছর বয়স তখন তার পিতামাতা শান্তিনিকেতনে চলে আসেন। সেখানেই তার শিক্ষাজীবনের শুরু। শান্তিনিকেতন থেকে তিনি শাস্ত্রীয় সংগীত ও রবীন্দ্রসংগীতে ডিপ্লোমা পাঠক্রম সম্পূর্ণ করেন। তারপর বিশ্বভারতী বিশ্ববিদ্যালয় থেকে স্নাতক হন। রবীন্দ্রনাথ ঠাকুরের সামনে অভিনয়ের সুযোগ একবার তিনি পেয়েছিলেন। কিন্তু সেই নাটকটি মঞ্চায়িত না হওয়ায় সেই সুযোগ ভেস্তে যায়। শান্তিনিকেতনে তিনি মহাত্মা গান্ধী, সুভাষচন্দ্র বসু প্রমুখের সামনে গান গাওয়ার সুযোগ পেয়েছিলেন। তার সংগীতগুরু ছিলেন শৈলজারঞ্জন মজুমদার।
অল ইন্ডিয়া রেডিওতে গান গাওয়া শুরু করার পরই তিনি ১৬ বছর বয়সে প্রথম রেকর্ড প্রকাশ করেন। সেই রেকর্ডটি বেশ জনপ্রিয় হয়। ১৯৫০ সালে তিনি ড. অমিয়কুমার সেনকে বিবাহ করে শান্তিনিকেতনের স্থায়ী বাসিন্দা হয়ে যান। তাদের কন্যা নীলাঞ্জনাও একজন সংগীতশিল্পী। নীলিমা সেন তার স্বামীর সঙ্গে মার্কিন যুক্তরাষ্ট্র ভ্রমণ করেছিলেন এবং বিবিসির বিভিন্ন কেন্দ্রে গান গেয়েছিলেন।
প্রসাদ সেনের সঙ্গে তিনি ‘সুরঙ্গমা’ নামে একটি সংগীত বিদ্যালয় স্থাপন করেছিলেন এবং পরবর্তীকালে বিশ্বভারতীর সংগীত ভবনে শিক্ষিকা হিসেবে যোগ দিয়েছিলেন। কয়েক বছরের জন্য তিনি বর্ধমান বিশ্ববিদ্যালয়েও গান শেখান। তিনি সংগীত ভবনের অধ্যক্ষা হয়েছিলেন এবং সেই পদে থাকাকালীনই অবসর নেন। শিক্ষিকা হিসেবে তিনি তিনি "তাসের দেশ", "মায়ার খেলা" (সুচিত্রা মিত্রের সঙ্গে), "শেষরক্ষা" (সুপ্রিয় ঠাকুরের সঙ্গে) নৃত্যনাট্যগুলিতে অংশ নেন। বিশ্বভারতীয় উদ্যোগে এগুলি কলকাতার রবীন্দ্রসদন ও নিউ এম্পায়ারে মঞ্চায়িত হয়েছিল। তার গলার স্বাভাবিক করুণ স্বরে "ও চাঁদ, চোখের জলের লাগল জোয়ার", "আহা, তোমার সঙ্গে প্রাণের খেলা", "বজাও রে মোহনবাঁশি", "তবু মনে রেখো" গানগুলি বিখ্যাত হয়।
নীলিমা সেন সারা ভারত, বাংলাদেশ, যুক্তরাজ্য, মার্কিন যুক্তরাষ্ট্র, মায়ানমার ও মালয়েশিয়ায় অনুষ্ঠান করেছেন। তার ছাত্রছাত্রীদের মধ্যে স্বস্তিকা মুখোপাধ্যায়, লিলি ইসলাম, বাসবী দত্ত, রেজওয়ানা চৌধুরী বন্যা, রীতা ঘোষ, প্রমিতা মল্লিক, জয়ন্তী পুরকায়স্থ, সোমা রায়, অদিতি মহসিন প্রমুখ উল্লেখযোগ্য।
তিনি একাধিক রেকর্ড প্রকাশ করেন। ১৯৯৬ সালের জুন মাসের ২৮ তারিখে দীর্ঘ রোগভোগের পর তার মৃত্যু ঘটে।
২০০৪ সালে সারেগামা থেকে নীলিমা সেনের চারটি একক কমপ্যাক্ট ডিস্ক প্রকাশিত হয়: "খেলার সাথি, বিদায়দ্বার", "রাজা", "তোমারি মধুর রূপে ভরেছ ভুবন" ও "তুমি বন্ধু, তুমি নাথ"। ২০০৫ সালে সারেগামা থেকে ২১টি গানের আরেকটি কমপ্যাক্ট ডিস্ক "কী রাগিণী বাজালে" প্রকাশিত হয়।
কালিদাস রায়

কালিদাস রায় (২২ জুন ১৮৮৯ — ২৫ অক্টোবর ১৯৭৫) ছিলেন রবীন্দ্রযুগের বিশিষ্ট রবীন্দ্রানুসারী কবি, প্রাবন্ধিক ও পাঠ্যপুস্তক রচয়িতা। তার রচিত কাব্যগুলির মধ্যে তার প্রথম কাব্য "কুন্দ" (১৯০৭), "কিশলয়" (১৯১১), "পর্ণপুট" (১৯১৪), "ক্ষুদকুঁড়া" (১৯২২) ও "পূর্ণাহুতি" (১৯৬৮) বিশেষ প্রশংসা লাভ করে। গ্রামবাংলার রূপকল্প অঙ্কনের প্রতি আগ্রহ, বৈষ্ণবপ্রাণতা ও সামান্য তত্ত্বপ্রিয়তা ছিল তার কবিতাগুলির বৈশিষ্ট্য। তিনি আনন্দ পুরস্কার লাভ করেছিলেন।
১৮৮৯ সালের ২২ জুন বর্ধমান জেলার কড়ুই গ্রামে কালিদাস রায়ের জন্ম। তিনি ছিলেন চৈতন্যদেবের জীবনীকার লোচনদাসের বংশধর। কালিদাসের শৈশব কেটেছিল মুর্শিদাবাদ জেলার বহরমপুর শহরে। সেখান থেকে বিএ পরীক্ষায় উত্তীর্ণ হয়ে তিনি শিক্ষকতার বৃত্তি গ্রহণ করেন। কলকাতার ভবানীপুরের মিত্র ইনস্টিটিউশনে দীর্ঘকাল শিক্ষকতা করেছিলেন তিনি। ১৯৭৫ সালে টালিগঞ্জে 'সন্ধ্যার কুলায়' নামক নিজস্ব বাসভবনে শেষ নিঃশ্বাস ত্যাগ করেন কালিদাস রায়।
১৯১৩ সালে রংপুরের উলিপুর মহারাণী স্বর্ণময়ী হাইস্কুলের সহশিক্ষক হিসেবে তার কর্মজীবন শুরু হয়। পরে ঐ স্কুলের প্রধান শিক্ষকের দায়িত্ব পালন করেন সাত বছর। তারপরে (১৯২০-৩১) দক্ষিণ চবিবশ পরগনার বড়িশা হাইস্কুলে শিক্ষকতা করার ১১ বছর পর রায়বাহাদুর দীনেশচন্দ্র সেনের সহায়তায় তিনি কলকাতার মিত্র ইনস্টিটিউশনের ভবানীপুর শাখায় সহকারী শিক্ষকরূপে যোগদান করেন এবং ১৯৫২ সালে অবসর গ্রহণের পূর্ব পর্যন্ত এ পদে অধিষ্ঠিত ছিলেন।
তিনি রবীন্দ্র-ভাবধারায় প্রভাবিত হয়ে তিনি কাব্যচর্চা শুরু করেন। এরপরে কবিতা, ছোটগল্প, রম্য সাহিত্য ইত্যাদি রচনা করেন। 'বেতালভট্ট' ছদ্মনামে লিখিত বহু রসরচনা পাঠক সমাজে সমাদৃত।
সাহিত্যকর্মের অবদানের জন্য কালিদাস অনেক সম্মানে ভূষিত হয়েছেন। তিনি রংপুর সাহিত্য পরিষদ ‘কবিশেখর’ উপাধি (১৯২০), কলকাতা বিশ্ববিদ্যালয়ের ‘জগত্তারিণী স্বর্ণপদক’ (১৯৫৩) ও ‘সরোজিনী স্বর্ণপদক’, বিশ্বভারতীর ‘দেশিকোত্তম’ উপাধি, পশ্চিমবঙ্গ সরকারের ‘রবীন্দ্র পুরস্কার’ (১৯৬৩) এবং রবীন্দ্রভারতী বিশ্ববিদ্যালয়ের সম্মানসূচক ডিলিট ডিগ্রি (১৯৭১) প্রদান করেন।
তিনি ১৯৭৫ সালের ২৫ অক্টোবর কলকাতায় মারা যান।
3. কলকাতার সাহিত্য সংসদ প্রকাশিত সংসদ চরিতাভিধান ১ম খন্ড তৃৃতীয় মুুুদ্রণ -২০১৬ ISBN 978-81-7955-135-6